**รายงานการประชุมสภาเทศบาลนครขอนแก่น**

**สมัยสามัญ สมัยที่ 2 ประจำปี พ.ศ. 2561**

**วันที่ 29 มิถุนายน 2561 เวลา 10.00 น.**

**ณ ห้องประชุมนครเป็งจาล อาคารป้องกันฯ ชั้น 2 เทศบาลนครขอนแก่น**

**ผู้เข้าร่วมประชุม**

1. นายเรืองชัย ตราชู ประธานสภาเทศบาลนครขอนแก่น

2. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น

3. นายกิตติพล อ้วนไตร สมาชิกสภาเทศบาลนครขอนแก่น

4. นายกฤษฎ์ สว่างไสว สมาชิกสภาเทศบาลนครขอนแก่น

5. นางสาวภาสินี ธีรภานุ สมาชิกสภาเทศบาลนครขอนแก่น

6. นายโกเมน กันตวธีระ สมาชิกสภาเทศบาลนครขอนแก่น

7. นางสาวจันทนภา แสวงการ สมาชิกสภาเทศบาลนครขอนแก่น

8. นายภาสกร กาญจนวรางกูร สมาชิกสภาเทศบาลนครขอนแก่น

9. นางสาวนริสศรา เรืองศร สมาชิกสภาเทศบาลนครขอนแก่น

10. นายมานพ หวังสวัสดิ์โอฬาร สมาชิกสภาเทศบาลนครขอนแก่น

11. นายบุญสม วิจารจันทร์ สมาชิกสภาเทศบาลนครขอนแก่น

12. นายบุญฤทธิ์ พาณิชย์รุ่งเรือง สมาชิกสภาเทศบาลนครขอนแก่น

13. นายปรมินทร์ เลาหะพันธุ์ สมาชิกสภาเทศบาลนครขอนแก่น

14. นายกนิษฐ์ อาวัชนาการ สมาชิกสภาเทศบาลนครขอนแก่น

15. นายปฎลชัย พัฒน์ดำรงจิตร สมาชิกสภาเทศบาลนครขอนแก่น

16. นางรัชดา ลีลาสวัสดิ์ชัย สมาชิกสภาเทศบาลนครขอนแก่น

17. นางวรินทร์พร ณิชาภัทร์นารากุล สมาชิกสภาเทศบาลนครขอนแก่น

18. นายวันชัย ซื่อศิริสวัสดิ์ สมาชิกสภาเทศบาลนครขอนแก่น

19. นายวรินทร์ เอกบุรินทร์ สมาชิกสภาเทศบาลนครขอนแก่น

20. นายสมภพ วงศ์ก่อ สมาชิกสภาเทศบาลนครขอนแก่น

21. ว่าที่ร้อยตรีบัญชา สิงห์คำป้อง สมาชิกสภาเทศบาลนครขอนแก่น

22. นายสุพัฒน์ พงษ์เพียจันทร์ สมาชิกสภาเทศบาลนครขอนแก่น

23. นายธนภณ กิตติวิมลชัย สมาชิกสภาเทศบาลนครขอนแก่น

**ผู้ไม่เข้าประชุม**

1. นายถนอมทรัพย์ สรรพโส สมาชิกสภาเทศบาลนครขอนแก่น ลากิจ

**ผู้บริหารเทศบาลที่เข้าร่วมประชุม**

1. นายธีระศักดิ์ ฑีฆายุพันธุ์ นายกเทศมนตรีนครขอนแก่น

2. นายธวัชชัย รื่นรมย์สิริ รองนายกเทศมนตรีนครขอนแก่น

3. นายจุลนพ ทองโสภิต รองนายกเทศมนตรีนครขอนแก่น

4. นายมนตรี สิงหปุณณภัทร รองนายกเทศมนตรีนครขอนแก่น

5. นายชัชวาล พรอมรธรรม รองนายกเทศมนตรีนครขอนแก่น

6. นายสุเทพ คุณกิตติ เลขานุการนายกเทศมนตรีนครขอนแก่น

7. ดร.กฤษณวรุณ ไชยนิจ ปลัดเทศบาลนครขอนแก่น

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น**

**- สมัยวิสามัญ สมัยแรก ประจำปี พ.ศ.2561 เมื่อวันที่ 30 เมษายน 2561**

**ระเบียบวาระที่ 3 เรื่องขอเสนอญัตติขออนุมัติการโอนเงินและแก้ไขเปลี่ยนแปลงคำชี้แจงงบประมาณ รายจ่าย ประจำปีงบประมาณ พ.ศ. 2561**

**ระเบียบวาระที่ 4 เรื่องขอเสนอญัตติรายงานแก้ไขแผนพัฒนาท้องถิ่นสี่ปี (พ.ศ.2561-2564)**

**ของเทศบาลนครขอนแก่น ครั้งที่ 2/2561**

**ระเบียบวาระที่ 5 เรื่องขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564)**

**ของเทศบาลนครขอนแก่น เพิ่มเติม/เปลี่ยนแปลง ฉบับที่ 2/2561**

**ระเบียบวาระที่ 6 เรื่องอื่น ๆ**

**ดร.กฤษณวรุณ ไชยนิจ ปลัดเทศบาลนครขอนแก่น เลขานุการสภาเทศบาลนครขอนแก่น**

เมื่อได้เวลา 10.00 น. ขอเรียนเชิญนางสาวนันทวัลย์ ไกรศรีวรรธนะรองประธานสภาเทศบาลนครขอนแก่นได้จุดเทียนธูปบูชา พระรัตนตรัย แล้วดำเนินการประชุมต่อไป

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาลนครขอนแก่น**

สวัสดีค่ะ ท่านนายกเทศมนตรี ท่านรองนายกเทศมนตรี ท่านที่ปรึกษานายกเทศมนตรี ท่านเลขานุการนายกเทศมนตรี ท่านสมาชิกสภาเทศบาล ท่านประธานชุมชนทุกท่าน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 2 ประจำปี พ.ศ. 2561 ขณะนี้มีสมาชิกสภาฯ ครบองค์ประชุมแล้ว ดิฉันขอดำเนินการประชุมตามระเบียบวาระค่ะ

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาลนครขอนแก่น**

วันนี้มีท่านถนอมทรัพย์ สรรพโส สมาชิกสภาเทศบาลฯ ขอลากิจ ขออนุญาตนะคะก็ต้องขอโทษท่านประธานชุมชนและคณะกรรมการชุมชนทุกท่าน เมื่อสักครู่ทางสมาชิกสภาเทศบาลฯ และคณะผู้บริหาร ก็ได้ปรึกษาหารือกันกันหลายเรื่องนะคะ ทำให้ท่านเสียเวลาก็ล่วงเลยเวลามาประมาณหนึ่งชั่วโมง ทางสภาเทศบาลฯ และคณะผู้บริหารก็ต้องกราบขอโทษท่านด้วยนะคะ

**มติที่ประชุม รับทราบ**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น สมัยวิสามัญ**

**สมัยแรก ประจำปี พ.ศ.2561 เมื่อวันที่ 30 เมษายน 2561**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ดิฉันจะขอให้ที่ประชุมรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ประจำปี พ.ศ. 2561 เมื่อวันที่ 30 เมษายน 2561 หากท่านใดจะขอแก้ไขและเพิ่มเติมขอเชิญเลยนะคะ มีทั้งหมด 43 หน้า โดยดิฉันจะอ่านเรียงเป็นหน้า ๆ ไปนะคะ หน้าที่ 1, 2, 3, 4, 5, 6, 7, 8, 9, 10, 11, 12, 13, 14, 15, 16, 17, 18, 19, 20, 21, 22, 23, 24, 25, 26, 27, 28, 29, 30, 31, 32, 33, 34, 35, 36, 37, 38 ขอเชิญคุณธนภณ ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาฯ ครับ ในหน้าที่ 38 ในส่วนที่ผมได้อภิปรายไว้ในหน้าที่ 38 บรรทัด 6 ตรงท้ายบรรทัด ตรงประโยคที่ว่า “ผมชัดเจนครับไม่มีเรื่องในระยะอย่างอื่นต่อมา” ที่พิมพ์คำว่า “ในระยะ” ให้ใช้คำว่า “นัยยะ”

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

เปลี่ยนเป็นคำว่านัยยะใช่ไหมคะ เปลี่ยนจากคำว่า “ในระยะ” เป็นคำว่า “นัยยะ” ขอเสียงรับรองด้วยนะคะ รับรองถูกต้องค่ะ ต่อไปหน้า 39 ค่ะ ขอเรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

สักครู่นะครับ ขอดูเอกสารของผม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ก่อนดูเอกสาร ขอเชิญท่านประธานสภาเทศบาลฯ ค่ะ

**นายเรืองชัย ตราชู ประธานสภาเทศบาลนครขอนแก่น**

สำหรับประเด็นที่ผมจะขอแก้นะครับ ในหน้าที่ ๓๙ ช่วงที่ผมทำหน้าที่บรรทัดแรกอยู่ขวามือ ข้อความเดิม “ของคุณสุพัฒน์เข้าไปอยู่ก็คงไม่มีใครตอบได้” ขอแก้เป็น “ของคุณสุพัฒน์เขาไม่อยู่ก็คงไม่มีใครตอบได้” ครับขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาลนครขอนแก่น**

ขอเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ตรงที่ผมอภิปรายเอาไว้นะครับ หน้าที่ ๓๙ ครับ นับขึ้นไปจากบรรทัดล่างสุดบรรทัดที่ ๔ นะครับ ข้อความ “ก็ต้องขอพอดีไม่เห็นเข้าประชุมสักที” ขอแก้ไขนะครับ “ก็ต้องขออภิปรายพอดีไม่เห็นท่านสุพัฒน์เข้าประชุมช่วงบ่ายสักที” ครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

เปลี่ยนเป็นว่า “ก็ต้องขออภิปรายพอดีไม่เห็นท่านสุพัฒน์เข้าประชุมช่วงบ่ายสักที” ต่อไปหน้าที่ ๔๐ ขอเชิญคุณวันชัยค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ ขอตัดคำว่า “มันจะเป็นอย่างนี้ แต่ถ้าเกิดมีการแปรญัตติมาเสร็จคนที่แปรเสร็จปุ๊ป มาแปรคุยกันตกลงกันเสร็จว่าไม่สามารถซื้อได้ก็เลย”

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ให้ตัดคำว่า “มันจะเป็นอย่างนี้ แต่ถ้าเกิดมีการแปรญัตติมาเสร็จคนที่แปรเสร็จปุ๊ป มาแปรคุยกันตกลงกันเสร็จว่าไม่สามารถซื้อได้ก็เลย” ประโยคนี้ตัดออกทั้งประโยคนะคะ ต่อไปหน้าที่ ๔๑, ๔๒ และหน้าที่ ๔๓ ครบทุกหน้าแล้วนะคะ ไม่มีท่านใดจะขอแก้ไข เปลี่ยนแปลงและเพิ่มเติม ดิฉันก็จะขอมติในที่ประชุมเลยนะคะว่าท่านใดให้การรับรองรายงานการประชุมสภาเทศบาลนครขอนแก่น สมัยวิสามัญ สมัยแรก ประจำปี พ.ศ. ๒๕๖๑ เมื่อวันที่ ๓๐ เมษายน ๒๕๖๑ โปรดยกมือค่ะ (สมาชิกยกมือเป็นเอกฉันท์) สมาชิกยกมือเป็น เอกฉันท์ มีท่านใดเห็นเป็นอย่างอื่นไหมคะ (ไม่มี)

**มติที่ประชุม : เป็นอันว่าที่ประชุมแห่งนี้ มีมติรับรองรายงานการประชุมสภาเทศบาล สมัยวิสามัญ สมัยแรก ประจำปี พ.ศ. 256๑ เมื่อวันที่ ๓๐ เมษายน ๒๕๖๑**

**ระเบียบวาระที่ 3 เรื่องขอเสนอญัตติขออนุมัติการโอนเงินและแก้ไขเปลี่ยนแปลงคำชี้แจง**

**งบประมาณรายจ่าย ประจำปีงบประมาณ พ.ศ. 2561**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ขอเชิญท่านนายกเทศมนตรีฯ เสนอญัตติต่อสภาเทศบาลนครขอนแก่นค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาลนครขอนแก่น ก่อนที่คณะผู้บริหารจะเสนอญัตติเพื่อขออนุมัติ จะขออนุญาตท่านประธานสภาเทศบาลนครขอนแก่น เพื่อให้สภาฯ รับทราบและเห็นชอบในการเปลี่ยนแปลงคำชี้แจงงบประมาณรายจ่าย ตามเอกสารที่แนบ ซึ่งตามเอกสารที่แนบเพื่อขอเปลี่ยนแปลงจะประกอบด้วยการเพิ่มข้อความใหม่นะครับ ซึ่งรายละเอียดปรากฏในเอกสารอยู่แล้ว อยากจะขออนุญาตท่านประธานสภาเทศบาลนครขอนแก่น เพื่อให้สภาเทศบาลนครขอนแก่น เห็นชอบเพื่อเปลี่ยนแปลงข้อความครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ท่านใดให้ความเห็นชอบในการเปลี่ยนแปลงข้อความการแก้ไขแผนพัฒนาสี่ปี (พ.ศ.2561 - 2564)ของเทศบาลนครขอนแก่น ครั้งที่ ๓/๒๕๖๑ ซึ่งท่านสมาชิกสภาเทศบาลฯ ได้รับเอกสารแล้วทุกท่าน โปรดยกมือค่ะ (สมาชิกยกมือเป็นเอกฉันท์) สมาชิกยกมือเป็นเอกฉันท์ เชิญท่านนายกเทศมนตรีฯ แถลงต่อสภาเทศบาลนครขอนแก่น ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ขอเสนอญัตติขออนุมัติการโอนเงินและแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561

เรียน ประธานสภาเทศบาลนครขอนแก่น

สิ่งที่ส่งมาด้วย 1. บัญชีแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561

จำนวน ๑ ชุด

๒. บัญชีโอนเงินงบประมาณรายจ่าย ประจำปีงบประมาณ พ.ศ. 2561 จำนวน ๑ ชุด

๓. สำเนาหนังสือกระทรวงมหาดไทย ที่ มท 0210.5/5479 ลงวันที่ 16 กรกฎาคม 2557

จำนวน ๑ ชุด

๔. สำเนาหนังสือสำนักงบประมาณ ที่ นร 0731.1/ว 25 ลงวันที่ 22 ธันวาคม 2560

จำนวน ๑ ชุด

ด้วยมีความจำเป็นที่จะขออนุมัติการโอนเงินและแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561 หมวดค่าครุภัณฑ์ ที่ดินและสิ่งก่อสร้าง ให้เป็นไปตามบัญชีราคามาตรฐานครุภัณฑ์ ของสำนักงบประมาณ ฉบับเดือนมกราคม 2561 และเกณฑ์ราคากลางและคุณลักษณะพื้นฐานครุภัณฑ์คอมพิวเตอร์ ของกระทรวงดิจิทัลเพื่อเศรษฐกิจและสังคม ประจำปีงบประมาณ พ.ศ. 2561 ทั้งนี้ ได้คำนึงถึงประสิทธิภาพ ประสิทธิผล ความประหยัด และความคุ้มค่า เพื่อประโยชน์ของทางราชการเป็นหลัก โดยมีรายละเอียดสรุปได้ดังนี้

**1. การแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561** จำนวน 27 รายการ ดังนี้

**1.1 แผนงานบริหารงานทั่วไป**

**งานวางแผนสถิติและวิชาการ**

**ครุภัณฑ์สำนักงาน**

- เครื่องปรับอากาศแบบแยกส่วน ชนิดติดผนัง (มีระบบฟอกอากาศ) จำนวน 1 รายการ

**ครุภัณฑ์คอมพิวเตอร์**

- เครื่องคอมพิวเตอร์สำหรับงานสำนักงาน (จอขนาดไม่น้อยกว่า 19 นิ้ว) จำนวน 1 รายการ

- เครื่องคอมพิวเตอร์โน้ตบุ๊ก สำหรับงานประมวลผล จำนวน 1 รายการ

- เครื่องคอมพิวเตอร์สำหรับงานประมวลผล แบบที่ 1

(จอขนาดไม่น้อยกว่า 19 นิ้ว) จำนวน 1 รายการ

- เครื่องคอมพิวเตอร์สำหรับงานประมวลผล แบบที่ 2

(จอขนาดไม่น้อยกว่า 19 นิ้ว) จำนวน 1 รายการ - เครื่องพิมพ์ Multifunction แบบฉีดหมึก (Inkjet) จำนวน 1 รายการ

- เครื่องพิมพ์ชนิดเลเซอร์ หรือชนิด LED ขาวดำ ชนิด Network แบบที่ 1

(27 หน้า/นาที) จำนวน 1 รายการ

- เครื่องสแกนเนอร์ สำหรับงานเก็บเอกสาร ระดับศูนย์บริการ แบบที่ 1 จำนวน 1 รายการ

- เครื่องสำรองไฟฟ้า ขนาด 3 kVA จำนวน 1 รายการ

- เครื่องสำรองไฟฟ้า ขนาด 800 VA จำนวน 1 รายการ

**1.2 แผนงานสาธารณสุข**

**งานบริหารงานทั่วไปเกี่ยวกับสาธารณสุข**

**ครุภัณฑ์คอมพิวเตอร์**

- เครื่องคอมพิวเตอร์สำหรับงานสำนักงาน (จอขนาดไม่น้อยกว่า 19 นิ้ว) จำนวน 1 รายการ

- เครื่องพิมพ์ชนิดเลเซอร์ หรือชนิด LED ขาวดำ ชนิด Network แบบที่ 1

(27 หน้า/นาที) จำนวน 1 รายการ

- เครื่องพิมพ์ Multifunction แบบฉีดหมึก (Inkjet) จำนวน 1 รายการ

- เครื่องสำรองไฟฟ้า ขนาด 800 VA จำนวน 1 รายการ

**งานบริการสาธารณสุขและงานสาธารณสุขอื่น**

**ครุภัณฑ์คอมพิวเตอร์**

- เครื่องคอมพิวเตอร์โน้ตบุ๊ก สำหรับงานสำนักงาน จำนวน 1 รายการ

- เครื่องสำรองไฟฟ้า ขนาด 800 VA จำนวน 1 รายการ

**งานศูนย์บริการสาธารณสุข**

**ครุภัณฑ์คอมพิวเตอร์**

- เครื่องคอมพิวเตอร์สำหรับงานสำนักงาน (จอขนาดไม่น้อยกว่า 19 นิ้ว) จำนวน 1 รายการ

- เครื่องคอมพิวเตอร์โน้ตบุ๊ก สำหรับงานสำนักงาน จำนวน 1 รายการ

- เครื่องคอมพิวเตอร์แม่ข่าย แบบที่ 1 จำนวน 1 รายการ

- เครื่องพิมพ์ Multifunction ชนิดเลเซอร์ หรือชนิด LED ขาวดำ จำนวน 1 รายการ

- เครื่องสำรองไฟฟ้า ขนาด 800 VA จำนวน 1 รายการ

- เครื่องพิมพ์ชนิดเลเซอร์ หรือชนิด LED ขาวดำ (18 หน้า/นาที) จำนวน 1 รายการ

- เครื่องสำรองไฟฟ้า ขนาด 1 kVA จำนวน 1 รายการ

**1.3 แผนงานเคหะและชุมชน**

**งานกำจัดมูลฝอยและสิ่งปฏิกูล**

- เครื่องคอมพิวเตอร์โน้ตบุ๊ก สำหรับงานสำนักงาน จำนวน 1 รายการ

- เครื่องสำรองไฟฟ้า ขนาด 800 VA จำนวน 1 รายการ

**1.4 แผนงานการพาณิชย์**

**งานตลาดสด**

- เครื่องคอมพิวเตอร์สำหรับงานสำนักงาน (จอขนาดไม่น้อยกว่า 19 นิ้ว) จำนวน 1 รายการ

- เครื่องคอมพิวเตอร์โน้ตบุ๊ก สำหรับงานสำนักงาน จำนวน 1 รายการ

รายละเอียดปรากฏในสิ่งที่ส่งมาด้วย ๑

**2**. **การโอนเงินงบประมาณรายจ่าย ประจำปีงบประมาณ พ.ศ. 2561** ดังรายการต่อไปนี้

**2.1 โอนเพิ่ม**

**2.1.1 แผนงานบริหารงานทั่วไป**

**งานวางแผนสถิติและวิชาการ**

**หมวดค่าวัสดุ**

วัสดุคอมพิวเตอร์ โอนเพิ่ม ๔๐๐ บาท

**หมวดครุภัณฑ์**

**ครุภัณฑ์คอมพิวเตอร์**

- เครื่องพิมพ์ Multifunction แบบฉีดหมึก (Inkjet) โอนเพิ่ม ๒๐๐ บาท

- เครื่องสำรองไฟฟ้า ขนาด 3 kVA โอนเพิ่ม ๒,๐๐๐ บาท

**2.1.2 แผนงานสาธารณสุข**

**งานบริหารงานทั่วไปเกี่ยวกับสาธารณสุข**

**หมวดค่าวัสดุ**

วัสดุสำนักงาน โอนเพิ่ม ๗,๗๐๐ บาท

**หมวดครุภัณฑ์**

**ครุภัณฑ์คอมพิวเตอร์**

- เครื่องพิมพ์ Multifunction แบบฉีดหมึก (Inkjet) โอนเพิ่ม ๔๐๐ บาท

**งานศูนย์บริการสาธารณสุข**

**หมวดครุภัณฑ์**

**ครุภัณฑ์คอมพิวเตอร์**

- เครื่องสำรองไฟฟ้า ขนาด 1 kVA โอนเพิ่ม 100 บาท

**รวมโอนเพิ่มทั้งสิ้น 10,800 บาท (หนึ่งหมื่นแปดร้อยบาทถ้วน)**

**2.2 โอนลด**

**2.2.1 แผนงานบริหารงานทั่วไป**

**งานวางแผนสถิติและวิชาการ**

**หมวดครุภัณฑ์**

**ครุภัณฑ์คอมพิวเตอร์**

- เครื่องสแกนเนอร์ สำหรับงานเก็บเอกสาร ระดับศูนย์บริการ

แบบที่ 1 โอนลด 2,000 บาท

- เครื่องสำรองไฟฟ้า ขนาด 800 VA โอนลด 600 บาท

**2.2.2 แผนงานสาธารณสุข**

**งานบริหารงานทั่วไปเกี่ยวกับสาธารณสุข**

**หมวดครุภัณฑ์**

**ครุภัณฑ์คอมพิวเตอร์**

- เครื่องสำรองไฟฟ้า ขนาด 800 VA โอนลด 1,500 บาท

**งานบริการสาธารณสุขและงานสาธารณสุขอื่น**

**หมวดครุภัณฑ์**

**ครุภัณฑ์คอมพิวเตอร์**

- เครื่องสำรองไฟฟ้า ขนาด 800 VA โอนลด 600 บาท

**งานศูนย์บริการสาธารณสุข**

**หมวดครุภัณฑ์**

**ครุภัณฑ์คอมพิวเตอร์**

- เครื่องสำรองไฟฟ้า ขนาด 800 VA โอนลด 2,700 บาท

- เครื่องพิมพ์ชนิดเลเซอร์หรือชนิด LED ขาวดำ (18 หน้า/นาที) โอนลด 2,800 บาท

**2.2.3 แผนงานเคหะและชุมชน**

**งานกำจัดมูลฝอยและสิ่งปฏิกูล**

**หมวดครุภัณฑ์**

**ครุภัณฑ์คอมพิวเตอร์**

- เครื่องสำรองไฟฟ้า ขนาด 800 VA โอนลด 600 บาท

**รวมโอนลดทั้งสิ้น 10,800 บาท (หนึ่งหมื่นแปดร้อยบาทถ้วน)**

รายละเอียดปรากฏในสิ่งที่ส่งมาด้วย 2

ดังนั้น จึงขออนุมัติการโอนเงินและแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561 ซึ่งการเสนอญัตติครั้งนี้เป็นไปตามระเบียบกระทรวงมหาดไทย ว่าด้วยวิธีการงบประมาณ พ.ศ. 2541 แก้ไขเพิ่มเติม (ฉบับที่ 2 และ 3) พ.ศ. 2543 หมวด 4 ข้อ 27 การโอนเงินงบประมาณรายจ่ายในหมวดครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยน หรือโอนไปตั้งจ่ายเป็นรายการใหม่ ให้เป็นอำนาจอนุมัติของสภาท้องถิ่น และข้อ 29 การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ ที่ดินและสิ่งก่อสร้าง ที่ทำให้ลักษณะ ปริมาณ คุณภาพเปลี่ยนหรือเปลี่ยนแปลงสถานที่ก่อสร้าง ให้เป็นอำนาจอนุมัติของสภาท้องถิ่น

ข้าพเจ้า จึงขอเสนอญัตตินี้ต่อสภาเทศบาลนครขอนแก่น เพื่อโปรดพิจารณา

­ขอแสดงความนับถือ

นายธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ในระเบียบวาระที่ ๓ เรื่องขอเสนอญัตติขออนุมัติการโอนเงินและแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561มีสมาชิกสภาเทศบาลฯ ท่านใดจะอภิปรายเชิญเลยค่ะ (ไม่มี) ถ้าไม่มีสมาชิกสภาเทศบาลฯ ท่านใดจะอภิปราย ดิฉันจะขอมติที่ประชุมเลยนะคะ ท่านใดเห็นชอบอนุมัติการโอนเงินและแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561 โปรดยกมือค่ะ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะคะ

**มติที่ประชุม เป็นอันว่าที่ประชุมแห่งนี้มีมติเห็นชอบอนุมัติการโอนเงินและแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2561**

**ระเบียบวาระที่ 4 เรื่องขอเสนอญัตติรายงานแก้ไขแผนพัฒนาท้องถิ่นสี่ปี (พ.ศ.2561-2564)**

**ของเทศบาลนครขอนแก่น ครั้งที่ 2/2561**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ขอเชิญท่านรองนายกเทศมนตรีฯ เสนอญัตติต่อสภาเทศบาลนครขอนแก่นค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น

ครั้งที่ 2/2561

เรียน ประธานสภาเทศบาลนครขอนแก่น

สิ่งที่ส่งมาด้วย 1. ประกาศเทศบาลนครขอนแก่น เรื่อง แก้ไขแผนพัฒนาท้องถิ่นสี่ปี

(พ.ศ.2561-2564) ของเทศบาลนครขอนแก่น ครั้งที่ 2/2561 จำนวน 1 ฉบับ

2. รายละเอียดการแก้ไขแผนพัฒนาท้องถิ่นสี่ปี (พ.ศ.2561-2564)

ของเทศบาลนครขอนแก่น ครั้งที่ 2/2561 จำนวน 1 ฉบับ

ข้าพเจ้าขอเสนอญัตติเพื่อทราบ เรื่อง รายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 2/2561 เพื่อให้เป็นไปตามหนังสือกรมส่งเสริมการปกครองท้องถิ่น ด่วนที่สุด ที่ มท 0810.3/ว 1617 ลงวันที่ 16 สิงหาคม 2560 เรื่อง เผยแพร่เอกสาร ประเด็นคำถาม-แนวทางปฏิบัติในการจัดทำแผนพัฒนาท้องถิ่นสี่ปี (พ.ศ.2561-2564) ขององค์กรปกครองส่วนท้องถิ่น ชุดที่ 1 ด้านการแก้ไขแผนพัฒนาท้องถิ่นสี่ปี รหัสคำถาม ตค.014 ให้ผู้บริหารท้องถิ่นประกาศใช้แผนพัฒนาที่อนุมัติแล้ว และนำไปปฏิบัติ รวมทั้งแจ้งสภาท้องถิ่น นั้น

เทศบาลนครขอนแก่น ได้ประกาศแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เมื่อวันที่ 18 พฤษภาคม 2561 จำนวน 4 รายการ เพื่อให้เป็นไปตามราคากลางที่คณะกรรมการกำหนดราคากลางครุภัณฑ์คอมพิวเตอร์กองวิชาการและแผนงานกำหนด และได้รับอนุมัติจากนายกเทศมนตรีนครขอนแก่น ตามบันทึกข้อความของกองวิชาการและแผนงาน ที่ ขก 5206/411 ลงวันที่ 20 มีนาคม 2561 เรื่อง การกำหนดราคากลางครุภัณฑ์คอมพิวเตอร์กองวิชาการและแผนงาน ดังนี้

1. แก้ไขครุภัณฑ์ ในแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น หน้า 598 แผนงานบริหารงานทั่วไป หมวดค่าครุภัณฑ์ ประเภทครุภัณฑ์คอมพิวเตอร์ ลำดับที่ 52 เครื่องคอมพิวเตอร์แม่ข่ายแบบที่ 2 ดังนี้

**ข้อความเดิม** ปี 2561 งบประมาณ 700,000 บาท

**ข้อความใหม่** ปี 2561 งบประมาณ 599,200 บาท

2. แก้ไขครุภัณฑ์ ในแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง ฉบับที่ 1/2560 หน้า 146 แผนงานบริหารงานทั่วไป หมวดค่าครุภัณฑ์ ประเภทครุภัณฑ์คอมพิวเตอร์ ลำดับที่ 35 ชุดโปรแกรมระบบปฏิบัติการสำหรับเครื่องคอมพิวเตอร์แม่ข่ายที่รองรับหน่วยประมวลผลกลางไม่น้อยกว่า 20 แกนหลัก ดังนี้

**ข้อความเดิม** ปี 2561 เป็นเงิน 48,700 บาท

**ข้อความใหม่** ปี 2561 เป็นเงิน 41,730 บาท

3.แก้ไขครุภัณฑ์ ในแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง ฉบับที่ 1/2560 หน้า 147 แผนงานบริหารงานทั่วไป หมวดค่าครุภัณฑ์ ประเภทครุภัณฑ์คอมพิวเตอร์ ลำดับที่ 38 อุปกรณ์กระจายสัญญาณ (L3 Switch) 24 ช่อง ดังนี้  **ข้อความเดิม** ปี 2561 เครื่องละ 40,700 บาท เป็นเงิน 162,800 บาท

**ข้อความใหม่** ปี 2561 เครื่องละ 32,849 บาท เป็นเงิน 131,396 บาท

4.แก้ไขครุภัณฑ์ ในแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง ฉบับที่ 1/2560 หน้า 147 แผนงานบริหารงานทั่วไป หมวดค่าครุภัณฑ์ ประเภทครุภัณฑ์คอมพิวเตอร์ ลำดับที่ 39 เครื่องพิมพ์วัตถุ 3 มิติ (เรซิ่น) ดังนี้

**ข้อความเดิม** ปี 2561 เป็นเงิน 150,000 บาท

**ข้อความใหม่** ปี 2561 เป็นเงิน 140,000 บาท

ขอได้โปรดนำเสนอต่อที่ประชุมสภาเทศบาลนครขอนแก่น เพื่อทราบต่อไป

ขอแสดงความนับถือ

นายธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาลนครขอนแก่น**

ในระเบียบวาระที่ ๔ เรื่องขอเสนอญัตติรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 2/2561 มีสมาชิกสภาเทศบาลฯ ท่านใดจะอภิปรายเชิญเลยค่ะ (ไม่มี) ถ้าไม่มีสมาชิกสภาเทศบาลฯ ท่านใดจะอภิปราย ดิฉันจะขอมติที่ประชุมเลยนะคะ ท่านใดเห็นชอบรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 2/2561โปรดยกมือค่ะ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะคะ

**มติที่ประชุม เป็นอันว่าที่ประชุมแห่งนี้มีมติเห็นชอบรายงานการแก้ไขแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ครั้งที่ 2/2561**

**ระเบียบวาระที่ 5 เรื่องขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564)**

**ของเทศบาลนครขอนแก่น เพิ่มเติม/เปลี่ยนแปลง ฉบับที่ 2/2561**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ขอเรียนเชิญท่านรองนายกเทศมนตรีฯ เสนอญัตติต่อสภาเทศบาลนครขอนแก่น ค่ะ

**นายชัชวาล พรอมรธรรม รองนายกเทศมนตรีนครขอนแก่น**

เรื่อง ขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/ เปลี่ยนแปลง ฉบับที่ 2/2561

เรียน ประธานสภาเทศบาลนครขอนแก่น

สิ่งที่ส่งมาด้วย 1. ประกาศเทศบาลนครขอนแก่น เรื่อง การใช้แผนพัฒนาท้องถิ่นสี่ปี (พ.ศ.2561-2564)

ของเทศบาลนครขอนแก่น เพิ่มเติม/เปลี่ยนแปลงฉบับที่ 2/2561 จำนวน 1 ฉบับ

2. บัญชีสรุปโครงการ ผ.01, ผ.02, และ ผ.05 (แบบ ผ.07) จำนวน 1 ฉบับ

3. บัญชีสรุปครุภัณฑ์ ผ.08 (แบบ ผ.07) จำนวน 1 ฉบับ

ข้าพเจ้าขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง ฉบับที่ 2/2561 เพื่อให้เป็นไปตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 หมวด 5 ข้อ 24 ให้ผู้บริหารท้องถิ่นประกาศใช้แผนพัฒนาที่อนุมัติแล้ว และนำไปปฏิบัติ รวมทั้งแจ้งสภาท้องถิ่น นั้น

เทศบาลนครขอนแก่น ได้ประกาศใช้แผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง ฉบับที่ 2/2561 เมื่อวันที่ 18 พฤษภาคม 2561 โดยมีแผนงาน/โครงการ/กิจกรรมและครุภัณฑ์ที่เพิ่มเติม/เปลี่ยนแปลง ดังนี้

1. โครงการและงบประมาณที่เพิ่มเติม ในปี 2561 จำนวน 174 โครงการ เงินงบประมาณ 86,322,600 บาท ปี 2562 จำนวน 179 โครงการ เงินงบประมาณ 351,342,760 บาท ปี 2563 จำนวน 153 โครงการ เงินงบประมาณ 71,118,160 บาท ปี 2564 จำนวน 152 โครงการ เงินงบประมาณ 73,289,960 บาท รวม 4 ปี มีโครงการและงบประมาณทั้งสิ้น จำนวน 669 โครงการ เงินงบประมาณ 588,379,480 บาท

2. โครงการและงบประมาณสำหรับอุดหนุนองค์กรปกครองส่วนท้องถิ่น ส่วนราชการ รัฐวิสาหกิจ องค์กรประชาชน ในปี 2561 จำนวน 2 โครงการ งบประมาณ 1,266,540 บาท ปี 2562 จำนวน 2 โครงการ งบประมาณ 1,266,540 บาท ปี 2563 จำนวน 2 โครงการ งบประมาณ 1,266,540 บาท ปี 2564 จำนวน 2 โครงการ งบประมาณ 1,266,540 บาท รวม 4 ปี จำนวน 8 โครงการ งบประมาณ 5,066,160 บาท

3. โครงการและงบประมาณสำหรับประสานโครงการพัฒนาจังหวัด ในปี 2562 จำนวน 1 โครงการ งบประมาณ 70,000,000 บาท ปี 2563 จำนวน 1 โครงการ งบประมาณ 70,000,000 บาท ปี 2564 จำนวน 1 โครงการ งบประมาณ 70,000,000 บาท รวม 4 ปี จำนวน 3 โครงการ งบประมาณ 210,000,000 บาท

4. ครุภัณฑ์ ในปี 2561 จำนวน 19 รายการ งบประมาณ 8,429,540 บาท ปี 2562 จำนวน 175 รายการ งบประมาณ 132,411,760 บาท ปี 2563 จำนวน 33 รายการ งบประมาณ 88,041,350 บาท ปี 2564 จำนวน 18 รายการ งบประมาณ 81,373,100 บาท รวม 4 ปี จำนวน 245 รายการ งบประมาณ 310,255,750 บาท

5. เปลี่ยนแปลงแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น ดังนี้

5.1 ตัวชี้วัด (KPI)

2.4 เป้าประสงค์และตัวชี้วัด หน้า 102 ยุทธศาสตร์ที่ 1 ตัวชี้วัดลำดับที่ 1

ยุทธศาสตร์ที่ 1 พัฒนานครขอนแก่นเป็นนครแห่งการประชุมสัมมนาและเป็นศูนย์กลางพาณิชยกรรมของภูมิภาค เป้าประสงค์ที่ 1 เป็นนครแห่งเทศกาล การจัดประชุมและสัมมนา การแสดงสินค้าของภูมิภาค

**ข้อความเดิม** ยุทธศาสตร์ที่ 1 พัฒนานครขอนแก่นเป็นนครแห่งการประชุมสัมมนาและเป็นศูนย์กลางพาณิชย์กรรมของภูมิภาค ตัวชี้วัดที่ 1 ระดับความสำเร็จของการเป็น MICE City และ Event City

**ข้อความใหม่** ยุทธศาสตร์ที่ 1 พัฒนานครขอนแก่นเป็นนครแห่งการประชุมสัมมนาและเป็นศูนย์กลางพาณิชยกรรมของภูมิภาค ตัวชี้วัดที่ 1 ระดับความสำเร็จของการเป็น MICE City

3.5 รายละเอียดยุทธศาสตร์ หน้า 134 ตัวชี้วัดลำดับที่ 17

**ข้อความเดิม** ค่าเป้าหมาย ปี 2562 น้อยกว่าร้อยละ 35 ปี 2563 น้อยกว่าร้อยละ 35 ปี 2564 น้อยกว่าร้อยละ 35

**ข้อความใหม่** ค่าเป้าหมาย ปี 2562 น้อยกว่าร้อยละ 34 ปี 2563 น้อยกว่าร้อยละ 33 ปี 2564 น้อยกว่าร้อยละ 32

5.2 โครงการที่เปลี่ยนแปลง แยกตามยุทธศาสตร์ ดังนี้

5.2.1 โครงการสำหรับองค์กรปกครองท้องถิ่นดำเนินการ

ยุทธศาสตร์ที่ 2 ส่งเสริมพัฒนาศิลปวัฒนธรรมร่วมสมัยให้มีคุณค่าเพื่อนำมาขับเคลื่อนยุทธศาสตร์เมือง แผนงานการศาสนาวัฒนธรรมและนันทนาการ จำนวน 2 โครงการ

ยุทธศาสตร์ที่ 3 ส่งเสริมผู้ประกอบการเพื่อเพิ่มมูลค่าวิสาหกิจชุมชน แผนงานสร้างความเข้มแข็งของชุมชน จำนวน 1 โครงการ

ยุทธศาสตร์ที่ 4 พัฒนาระบบ Logistic ระบบขนส่งมวลชนและโครงสร้างพื้นฐาน

ให้เป็นนครแห่งการลงทุนและนครแห่งการอยู่อาศัย แผนงานรักษาความสงบภายใน จำนวน 1 โครงการแผนงานอุตสาหกรรมและการโยธา 10 โครงการ

ยุทธศาสตร์ที่ 5 พัฒนาและรักษาคุณภาพสิ่งแวดล้อมให้อยู่ในระดับมาตรฐานสากล แผนงานการศึกษา จำนวน 1 โครงการ แผนงานสาธารณสุข จำนวน 6 โครงการ แผนงานเคหะและชุมชน จำนวน 1 โครงการ

ยุทธศาสตร์ที่ 6 สร้างสังคมที่เอื้ออาทรและพัฒนาคุณภาพชีวิตของประชาชน (Healthy City) แผนงานรักษาความสงบภายใน จำนวน 1 โครงการ แผนงานสาธารณสุข จำนวน 2 โครงการ แผนงานสร้างความเข้มแข็งของชุมชน จำนวน 2 โครงการ แผนงานการพาณิชย์ จำนวน 1 โครงการ

ยุทธศาสตร์ที่ 7 สร้างสังคมแห่งการเรียนรู้เพื่อรองรับ AEC และให้พร้อมต่อการเปลี่ยนแปลงสู่สากล แผนงานการศึกษา จำนวน 14 โครงการ แผนงานการศาสนาวัฒนธรรมและนันทนาการ จำนวน 1 โครงการ

ยุทธศาสตร์ที่ 8 สร้างความเข้มแข็งภาคประชาชนและส่งเสริมการมีส่วนร่วมในการจัดการเมืองในทุกมิติของการพัฒนา แผนงานบริหารงานทั่วไป จำนวน 3 โครงการ แผนงานสร้างความเข้มแข็งของชุมชน จำนวน 4 โครงการ

ยุทธศาสตร์ที่ 10 พัฒนาโครงสร้างและศักยภาพองค์กรให้เป็นองค์กรที่มีสมรรถนะสูง แผนงานบริหารงานทั่วไป จำนวน 5 โครงการ แผนงานการศึกษา จำนวน 7 โครงการ แผนงานอุตสาหกรรมและการโยธา จำนวน 1 โครงการ

5.2.2 โครงการสำหรับอุดหนุนองค์กรปกครองส่วนท้องถิ่น ส่วนราชการ รัฐวิสาหกิจ องค์กรประชาชน

ยุทธศาสตร์ที่ 5 พัฒนาและรักษาคุณภาพสิ่งแวดล้อมให้อยู่ในระดับมาตรฐานสากล แผนงานเคหะและชุมชน จำนวน 6 โครงการ

ยุทธศาสตร์ที่ 7 สร้างสังคมแห่งการเรียนรู้เพื่อรองรับ AEC และให้พร้อมต่อการเปลี่ยนแปลงสู่สากล แผนงานการศึกษา จำนวน 1 โครงการ

5.2.3 โครงการสำหรับประสานโครงการพัฒนาองค์การบริหารส่วนจังหวัด

ยุทธศาสตร์ที่ 1 พัฒนานครขอนแก่นเป็นนครแห่งการประชุมสัมมนาและเป็นศูนย์กลางพาณิชยกรรมของภูมิภาค แผนงานบริหารงานทั่วไป จำนวน 1 โครงการ

5.3. ครุภัณฑ์ที่เปลี่ยนแปลง แยกตามแผนงาน ดังนี้

แผนงานบริหารงานทั่วไป จำนวน 3 รายการ แผนงานการศึกษา จำนวน 1 รายการ แผนงานสร้างความเข้มแข็งของชุมชน จำนวน 3 รายการ แผนงานงบกลาง จำนวน 2 รายการ

รายละเอียดปรากฏตามสิ่งที่ส่งมาด้วย

ขอได้โปรดนำเสนอต่อที่ประชุมสภาเทศบาลนครขอนแก่น เพื่อทราบต่อไป

ขอแสดงความนับถือ

นายธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ในระเบียบวาระที่ 5 เรื่อง ขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/ เปลี่ยนแปลง ฉบับที่ 2/2561 มีสมาชิกท่านใดจะอภิปราย เชิญเลยค่ะ ขอเรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

เรียนท่านผู้บริหาร ท่านสมาชิกสภาเทศบาลฯ ท่านปลัดเทศบาลฯ หัวหน้าส่วนการงาน ตลอดจนท่านประธานชุมชนและประชาชนผู้สนใจที่มาร่วมรับฟังการประชุมในวันนี้ด้วยครับ สำหรับการขอเสนอญัตติรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/เปลี่ยนแปลง ฉบับที่ 2/2561 ผมมีข้อสังเกตสำหรับเรื่องที่เราทำมาอย่างนี้ครั้งนี้เป็นครั้งที่ 2 ที่เราต้องเปลี่ยนแปลง แต่ว่าการเปลี่ยนแปลงครั้งที่ 2 นี้ ผมเข้าใจว่าระเบียบข้อบังคับต่างๆ ที่เป็นการออกข้อระเบียบใหม่มาทำให้เทศบาลนครขอนแก่น ตลอดจนส่วนท้องถิ่นต่างๆ ทำงานยากขึ้นมากที่ผมเข้าใจนะครับ เพราะว่าการที่เราจะรวบรวมการประชุมทำมติแต่ละครั้ง จะเห็นได้ว่าเทศบาลนครขอนแก่น ต้องรวบรวมประชาชนทำมติถึง 2 – 3 ครั้งใหญ่ๆ แต่ละครั้งประชาชนจะต้องมาประมาณ 2,000 กว่าคน ต้องใช้งบประมาณอีกเท่าไหร่ครับ ค่าโรงแรมที่เราต้องใช้อีกเท่าไหร่ สิ่งนี้ผมอยากจะสะท้อนผ่านท่านประธานสภาเทศบาลฯ ให้ไปถึงรัฐบาลกลางเลยครับ เพราะว่าท่านนายกเทศมนตรีนครขอนแก่น ก็แก้ไขปัญหาเรื่องนี้ไม่ได้ เพราะว่าเราก็ติดข้อกฎหมายบางครั้งงานที่เราเร่งด่วนที่เราอยากให้ประชาชน อย่างทำถนนสักเส้นหนึ่งพอเราลงไปหน้างานและให้ช่างลงไปหน้างาน ปรากฏว่ามีรายละเอียดเปลี่ยนแปลงที่มันต้องทำ ปัญหาในเชิงพื้นที่ที่ไม่เหมือนกัน ทั้งๆ ที่เราประมาณการเบื้องต้นจะได้ราคาประมาณหนึ่ง แต่พอไปลงพื้นที่จริงกับไม่ได้ราคาแบบนี้ เราต้องเพิ่มเงินแต่พอเพิ่มเงินบอกว่าเพิ่มเกิน 5% ก็ไม่ได้ ก็ต้องกลับมาแก้ไขแผนพัฒนาเทศบาลฯ ใหม่ ทำให้การพัฒนาท้องถิ่นให้บ้านเมืองก้าวไกลไปได้นี้ไม่สามารถทำได้โดยสะดวก สิ่งนี้คือสิ่งที่เป็นปัญหาจะเห็นได้จากในวาระก่อนหน้านี้ก็ดี ก็ต้องมาเปลี่ยนแปลงคำชี้แจง ก็จากสิ่งที่โครงการจากส่วนกลางก็ระบุมาให้เราต้องเปลี่ยนแปลง แทนที่เราจะสามารถจัดซื้อจัดจ้างได้เลย สิ่งนี้ก็คือสิ่งที่อยากจะสะท้อน หรือบางสิ่งบางอย่างที่เราอยากจะทำต่างก็โดนล็อคในข้อจำกัดแบบนี้ แทนที่สมาชิกสภาเทศบาลฯ ช่วยกันพิจารณางบประมาณต่างๆ เราพยายามที่จะประหยัดช่วยเทศบาลฯ ในการทำงบประมาณนะครับ แต่ว่าพอถึงเวลาเราก็จ่ายเงินในเรื่องแบบนี้ ซึ่งผมคิดว่าในเรื่องแบบนี้ก็สะท้อนไปถึงเรื่องของงบประมาณที่เราต้องสั่งจ่ายเงินไปช่วยสนับสนุนสันนิบาตเทศบาลฯ ครับ ปีหนึ่ง 750,000 บาท แต่ว่าทางสันนิบาตเทศบาลฯ ไม่ช่วยเราในเรื่องนี้ น่าจะรวบรวมคำร้องต่างๆ เพื่อไปสะท้อนให้รัฐบาลกลางได้รับทราบว่าสิ่งที่มันเกิดขึ้นนี้มันเป็นปัญหา ท้องถิ่นทำงานไม่สะดวก ไม่สามารถแก้ไขปัญหาให้ประชาชนได้ฉับไว ก็ต้องขอโทษท่านประธานชุมชนต่างๆ ช่วยไปเรียนให้ประชาชนทราบด้วยครับ สิ่งต่างๆ ที่เราพยายามทำพอเข้าไปในสภาเทศบาลฯ โดนล็อคหมดเลยครับ ทำอะไรก็ไม่ได้มาเปลี่ยนแปลงแค่ว่ามีเสาไฟกับไม่มีเสาไฟ ก็ต้องขอเข้ามาในแผนพัฒนาเทศบาลฯ ใหม่ นี่ละครับก็ต้องขออภัยเพราะมันทำให้งานบางงานมันช้าไป สิ่งต่างๆ เหล่านี้ผมก็อยากสะท้อนผ่านท่านประธานสภาเทศบาลฯ ถึงรัฐบาลกลางเลยครับ ตรงนี้เราต้องช่วยกันครับ เขามีช่องทางให้ยืดหยุ่นอะไรได้บ้าง เพราะตอนนี้เศรษฐกิจมันพัฒนาไปรวดเร็วมากครับ คอมพิวเตอร์ที่เราเขียนในแผนพัฒนาเทศบาลฯ ปี 2561 - 2564 นี้แค่ 6 เดือนก็เปลี่ยนสเป็คแล้วครับ ถ้าไม่ได้อย่างนั้นเราก็ต้องขอแก้ไข แทนที่จะซื้อประหยัด โครงการนี้คำสั่งนี้ไม่ได้ทำให้ประหยัดเงินของเทศบาลฯ เลย กลับต้องจัดการประชุมแต่ละครั้งกว่าจะเปลี่ยนแผนพัฒนาเทศบาลฯ ได้นี้ ผมคำนวณคร่าวๆ อาจจะให้ประมาณ 5 – 6 แสนบาท แทนที่จะประหยัดเงินกลับไม่ได้ประหยัดเลยครับ ก็ฝากท่านประธานสภาเทศบาลฯ สะท้อนไปถึงรัฐบาลกลาง ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ขอบคุณท่านปรมินทร์ที่ให้คำแนะนำที่ดี ถ้าไม่มีสมาชิกท่านใดจะอภิปรายเพิ่มเติมหรือไม่ เชิญเลยค่ะ (ไม่มี) ถ้าไม่มีก็ต้องขอขอบคุณท่านสมาชิกสภาเทศบาลฯ ที่ได้แสดงความคิดเห็นทางท่านประธานชุมชน ท่านสมาชิกสภาเทศบาลฯ อาจจะอึดอัดในเรื่องที่ท่านขอมา ซึ่งทางสมาชิกสภาเทศบาลฯ ก็ได้ทำงานอย่างเต็มที่ บางครั้งในโครงการโครงสร้างพื้นฐานบางอย่าง ถ้ามีการเปลี่ยนแปลงแก้ไข เราก็ต้องไปประชาคมใหม่ ก็อยากให้ท่านได้รับทราบและแจ้งลูกบ้านของท่านด้วยนะคะ มันเป็นความอึดอัดของสมาชิกสภาเทศบาลฯ จริงๆ ค่ะ ขอบคุณมากที่ท่านได้เสนอข้อคิดเห็น ในระเบียบวาระที่ 5 ถ้าไม่มีท่านใดอภิปราย ดิฉันจะขอมติที่ประชุมเลยนะคะ ท่านใดเห็นชอบรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/ เปลี่ยนแปลง ฉบับที่ 2/2561 โปรดยกมือค่ะ (สมาชิกยกมือเป็นเอกฉันท์) ท่านใดเห็นเป็นอย่างอื่น (ไม่มี) ไม่มี นะคะ

**มติที่ประชุม เป็นอันว่าที่ประชุมแห่งนี้มีมติเห็นชอบรายงานแผนพัฒนาท้องถิ่นสี่ปี (พ.ศ.2561-2564) ของเทศบาลนครขอนแก่น เพิ่มเติม/ เปลี่ยนแปลง ฉบับที่ 2/2561**

**ระเบียบวาระที่ 6 เรื่องอื่น ๆ**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

มีสมาชิกสภาเทศบาลฯ ท่านใดจะอภิปรายหรือไม่คะ ขอเรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ ที่เคารพ เพื่อนสมาชิกสภาเทศบาลฯ ข้าราชการ พนักงาน ประธานชุมชนและผู้สังเกตการณ์ทุกท่านครับ คือผมจะพูดในเรื่องที่กระทบกับชุมชนและตัวเราเอง ฝากเรื่องนี้ผ่านประธานสภาเทศบาลฯ ไปหาผู้บริหาร ผมขอเข้าประเด็นเลยครับ ประเด็นที่ 1 ผมเคยพูดไว้เวลาที่ผู้รับเหมาไปดำเนินการทำถนนหรือทำอะไรตามซอกซอยแล้วไปทำให้บ้านเรือนข้างเคียงเกิดความเสียหาย ที่ซอยเวชยันต์ไปทำถนนซึ่งเจ้าของบ้านก็ได้มาคุยกับท่านนายกเทศมนตรีนครขอนแก่นแล้ว ท่านนายกเทศมนตรีฯ ก็ตกลงรับเรื่องทุกอย่างแล้ว พอการสื่อสารลงมาถึงผู้ปฏิบัติเลยสื่อสารกันไม่ถูกต้อง เจ้าของบ้านเขาเกิดความเสียหายตรงกำแพงบ้าน ทีนี้ผมรู้ว่าผู้รับเหมาเขามีเงินประกันกับเทศบาลฯ ไว้ แต่การที่จะไปแก้ไขกลับคืนให้คงสภาพเดิมเพื่อให้ถูกใจเจ้าของบ้าน 100% ก็คงเป็นไปไม่ได้ ผมทราบว่าท่านนายกเทศมนตรีฯ ได้ประสานกับเจ้าของบ้านแล้ว อันนี้ผมฝากด้วย ถ้ามีการดำเนินการแล้วผู้รับเหมาไปทำให้คนอื่นเดือดร้อนผิดมาตราใด นี่คือประเด็นที่ 1 ครับ ประเด็นที่ 2 ผมพูดมาตลอดผมจะพูดในภาพรวมทั้ง 4 เขต แต่จะขอยกตัวอย่างชุมชนคุ้มหนองคู อันนี้ผมไปได้ยินมาการร้องเรียนเรื่องการซ่อมไฟฟ้าสาธารณะ ช่างไฟฟ้าออกไปดำเนินการตามปกติอันนี้เข้าใจ ทีนี้ไปซ่อมจุดที่มันเสียซึ่งมีคำร้อง พอชุมชนมาบอกว่า “ซ่อมต่อได้ไหม” ช่างไฟฟ้าก็ตอบว่า “ซ่อมไม่ได้ครับผมไม่ได้เบิกของมา” ทีนี้ชุมชนเลยบอกว่า “แม่จะซื้อหลอดไฟให้และติดตั้งให้แม่ได้ไหม” ประเด็นอยู่ตรงนี้ครับ ช่างไฟฟ้าตอบว่า “ไม่ได้ครับ” คำนี้สั้นๆ ครับท่านนายกเทศมนตรีฯ ผมอยากให้ไปแก้ไขและให้ไปประชุมสำนักการช่างหรือผู้ที่เกี่ยวข้อง การบริการประชาชนหรือชาวบ้านการตอบคำถามให้ตอบให้ประชาชนเขารู้สึกชื่นใจว่าจะกลับมาดูแลประเด็นนี้สำคัญ และผมขอถามนิดนึงชุมชนพิมาน -บุรี 1 โนนทัน ก็ฝากถามมาว่าเกี่ยวกับที่ทางเทศบาลฯ รับมอบคืนพื้นที่หมู่บ้านที่เกินสิบปีขึ้นไปทำประชาพิจารณ์ไว้แล้ว ชุมชนโนนทัน 9 จะมอบคืนพื้นที่ให้เทศบาลฯ ดูแลไฟฟ้าสาธารณะเรื่องไปถึงไหนแล้ว อันนี้ขอฝากท่านถ้าไปถึงไหนแล้วพร้อมที่จะเซ็นรับ ผมจะถามเรื่องนี้ดูเพื่อที่จะไปตอบประธานชุมชน อันนี้ผมขอพูดในภาพรวมทั้ง 4 เขตว่าจะมอบพื้นที่สาธารณะประโยชน์ให้เทศบาลฯ ดูแล มีกฏเกณฑ์ของมันผมพอเข้าใจอันนี้ขอฝากด้วยครับ ประเด็นที่ 3 สำนักการช่าง ผมรู้ว่ามีรถเกรดดินคันเล็กคันหนึ่งแต่เสีย ถามไปครั้งใดก็บอกว่าจอดซ่อม ฝากไปด้วยว่าซื้ออีกสักคันได้ไหม เอาไว้เข้าซอยเล็กๆ เพื่อเข้าไปช่วยเหลือประชาชนที่อยู่ซอยเล็กๆ เอาไว้ดำเนินการทั้ง 4 เขตครับ ขอซื้อรถเกรดดินอีกสักหนึ่งคันได้ไหม เพื่อช่วยเหลือประชาชนครับ ประเด็นที่ 4 เรื่องการจัดงานประเพณีทุกปี วันนั้นผมกับท่านประธานสภาเทศบาลฯ ได้สอบถามไว้แล้วก็ขออนุญาตเอ่ยชื่ออีกท่านหนึ่ง ท่านกฤษฎ์ สว่างไสว สมาชิกสภาเทศบาลฯ ถ้ามาตอบคำถามพวกผมในวันนั้นก็จบครับท่านนายกเทศมนตรีฯ แต่ไม่มาตอบไม่มาชี้แจง ผมถามไปว่าการจัดงานแต่ละครั้ง เช่น งานมหัศจรรย์พรรณไม้ การจัดงานปีใหม่ แล้วก็การจัดงานมหาสงกรานต์ จะมีค่าไฟฟ้า ค่าเช่าพื้นที่ค้าขาย ตารางเมตรละเท่าใด กี่ร้าน กี่ที่และเป็นเงินจำนวนเท่าใด ไม่ปรากฏในคำชี้แจงของสำนักการคลังครับ วันนี้ผมก็ถามผู้อำนวยการสำนักการคลัง ขออนุญาตเอ่ยชื่อครับ ผู้อำนวยการสำนักการคลังก็ตอบไม่ได้เพราะไม่ทราบข้อมูล ผมอยากทราบว่ามีที่มาที่ไป มีช่องรับเงินจากสำนักการคลังมาชี้แจง คนที่รับผิดชอบมาตอบพวกผมในวันนั้นก็จบครับ อยากรู้ว่าจัดงานแต่ละครั้งนี้เทศบาลฯ เราจัดพื้นที่ให้คนค้าขายเก็บตารางเมตรละเท่าใด เป็นเงินเท่าใด ค่าไฟเท่าใด แล้วเงินรายได้เข้าจัดผลประโยชน์หรือไม่ แล้วค่าโฆษณากี่ห้างร้านกี่บริษัท เขามาช่วยเป็นเงินหรือมาช่วยเป็นของวัสดุอย่างนี้ต้องนำมาชี้แจง ผมตามเรื่องนี้มาตั้งแต่ผมเป็นสมาชิกสภาเทศบาลฯ แล้วครับ ผมขอฝากด้วยครับ ผมพูดภาพรวมทั้ง ๔ เขต การดูแลไฟฟ้าแสงสว่างและโคมไฟตามซอกซอยของชุมชนช่วยบริการด้วยครับ แล้วก็ขอให้ประชุมพนักงานผู้ใต้บังคับบัญชาให้พูดจากับประชาชนกับชาวบ้าน พูดให้เขามีกำลังใจว่าเราจะดูแลเขาเต็มใจที่จะช่วยเขา ถ้าเขาซื้อหลอดไฟให้ก็ควรติดตั้งให้เขาด้วย ฝากด้วยขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ประธานสภาเทศบาลนครขอนแก่น**

ก่อนที่คณะผู้บริหารจะตอบ มีสมาชิกสภาเทศบาลฯ ท่านใดจะอภิปรายเชิญเลยค่ะ ขอเรียนเชิญคุณ วรินทร์ค่ะ

**นายวรินทร์ เอกบุรินทร์ สมาชิกสภาเทศบาลนครขอนแก่น**

เรียนท่านประธานสภาเทศบาลฯ คณะผู้บริหาร ข้าราชการ และผู้นำชุมชนครับ ผมมีประเด็นที่อยากจะฝากผู้บริหารไปตรวจสอบครับ พอดีผมได้ทราบข่าวเมื่อวันที่ ๒๔ มิถุนายน ๒๕๖๑ ว่ามีการงัดห้องสมุดของเทศบาลฯ ก็คือห้องสมุดสวนดอกคูนครับ แล้วมีเงินหายไปจำนวน ๒๐,๐๐๐ บาท คราวนี้ข่าวที่ได้ทราบผมไม่แน่ใจว่าเป็นความจริงทั้งหมดไหม และอยากให้ตรวจสอบว่าเงินจำนวน ๒๐,๐๐๐ บาทที่หายไปนี้เป็นค่าต่ออายุสมาชิก ค่าเช่าหนังสือ หรือค่าดูแลห้องสุขาอะไรเหล่านี้ มันมีค่าที่บอกว่ามันเป็นค่าเช่าหนังสือ ผมไม่แน่ใจว่าห้องสมุดของเรานี้เป็นการให้บริการฟรีกับประชาชนหรือไม่ เพราะว่ามีการตั้งงบประมาณซื้อหนังสือทุกปี ก็อยากให้ตรวจสอบดูว่ามันมีค่าเช่าหนังสือจริงๆ มันเป็นสิ่งที่เราตั้งใจจะคิดค่าบริการกับประชาชนหรือไม่ ขอให้ตรวจสอบดูครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ก่อนที่ท่านผู้บริหารจะตอบ มีสมาชิกสภาเทศบาลฯ ท่านใดจะอภิปรายเพิ่มเติมเชิญเลยค่ะ ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลฯ ที่เคารพ เพื่อนสมาชิกสภาเทศบาลฯ ผู้ทรงเกียรติ ข้าราชการประจำ พ่อแม่พี่น้องผู้นำชุมชน ผู้ร่วมสังเกตการณ์ในการประชุมสภาเทศบาลนครขอนแก่นในวันนี้ ผมนาย ธนภณ กิตติวิมลชัย สมาชิกสภาเทศบาลนครขอนแก่น ผมมีประเด็นอยู่นิดนึงตรงที่มีอาคารหลังหนึ่งที่ก่อสร้างที่บึงแก่นนคร ใช้เวลาประมาณ ๔ – ๕ ปี ผมประมาณการนะครับ เป็นอาคารหลังเล็กๆ ที่อยู่บริเวณทางขวามือทางเข้าบัวหลวง น่าจะเป็นอาคารห้องน้ำหรืออะไร ผมเห็นก่อสร้างมาหลายปีแต่ไม่เคยเปิดใช้ได้ ผมแปลกใจมากว่าเราเอาทำเลทองคำพื้นที่มูลค่าไร่ละ ๖๐ – ๗๐ ล้านบาท ถ้าขายได้นะครับ ไปสร้างอาคารหลังหนึ่งซึ่งดูแล้วก็ไม่กล้าวิจารณ์ว่าไม่สวยนะ แต่แปลกใจว่าเราทิ้งพื้นที่ลักษณะนั้นแล้วปรากฏว่าสร้างไปแล้วไม่ได้ใช้ประโยชน์ ซึ่งผ่านไปผ่านมาก็ไม่กล้าเข้าไปดูใกล้ๆ นะกลัวไปเห็นความจริง จึงดูอยู่ห่างๆ แต่ผมเข้าใจว่ามีสิ่งชำรุดอยู่หลายอย่าง ผมเป็นห่วงว่ามันจะคล้ายๆ กับอาคารที่อยู่ยะลาหรืออยู่ที่ไหน ที่กระทรวงการท่องเที่ยวฯ ไปทำแล้วส่งมอบให้ท้องถิ่นไม่ได้ หรือส่งมอบแล้วท้องถิ่นไม่รับ ผมแน่ใจว่าอาคารหลังนี้จะมีลักษณะเดียวกันไหม ผมแปลกใจว่าไม่มีคนใส่ใจเพราะเวลาล่วงเลยมาประมาณ ๓ – ๔ ปี ผมว่าเรื่องแบบนี้เป็นเรื่องคอขาดบาดตายมากครับ ถึงแม้ว่างบประมาณที่เขาใช้ไม่รู้ว่าเท่าไหร่ด้วย แต่ผมเชื่อว่าเรื่องแบบนี้ไม่มีคนเข้าใจ ไม่มีใครรู้ว่าเป็นงบประมาณของใคร คนผ่านไปผ่านมาใช้พื้นที่บึงแก่นนครต้องเข้าใจว่าเทศบาลนครขอนแก่นเอางบประมาณไปแล้วทำทิ้งไว้อย่างนั้น เขาก็คงไม่กล้าไปเดินใกล้เพราะก็กลัวว่าจะมีใครอาศัยอยู่หรือเปล่า เป็นที่ประกอบกิจของใครบางคนหรือไม่นั่นประการหนึ่งครับ ประการต่อมาผมจำเป็นต้องถามเรื่องสืบเนื่องจากการประชุมสภาเทศบาลนครขอนแก่นครั้งที่แล้ว ผมได้ถามเรื่องติดตามความคืบหน้าของโครงการหลายโครงการบางโครงการขนาดนี้ ดูสภาพภายนอกผมเข้าใจว่าน่าจะแล้วเสร็จ แต่บางโครงการผมว่ามันน่าหวั่นไหวต่อความก้าวหน้าของมัน โครงการแรกที่ผมถามไปคราวที่แล้ว คือโครงการขุดลอกบึงแก่นนครซึ่งผมไม่แน่ใจสถานภาพ จากการสอบถามไปคราวที่แล้วเมื่อวันที่ ๓๐ เมษายน ๒๕๖๑ มาถึงวันนี้ ๖๐ วันพอดีเลยครับท่านประธานสภาเทศบาลฯ ที่เคารพ ผมไม่แน่ใจว่าถ้าเป็นของเอกชนหรือเป็นพื้นที่ที่เขาต้องมีการลงทุนแล้วต้องมีหมายกำหนดการเพื่อใช้ให้เป็นประโยชน์ เวลาโครงการนี้มันล่วงเลยมายาวนานขนาดนี้  เขาจะไปคิดสิ่งที่ปรากฏต่อให้เป็นความเสียหายอย่างไร  บ้านเมืองเสียหายไปเอากับใคร ผมเป็นห่วงว่าบึงแก่นนครจะถูกทิ้งไว้โดยไม่มีการปล่อยน้ำเข้าบึงแก่นนครเป็นอย่างน้อย 2 ปีงบประมาณ  ตรงนี้เป็นหายนะอย่างหนึ่งเลยครับ เนื่องจากฝนตกคราวใดก็ตามบึงแก่นนครเป็นเหมือนแก้มลิงที่สำคัญที่หนึ่งของเทศบาลนครขอนแก่นเลยครับ  เราทำโครงสร้างระบบสาธารณูปโภคให้น้ำสามารถไหลล้นเข้าสู่บึงแก่นนครเพื่อเป็นจุดแก้มลิง ชะลอน้ำที่จะท่วมผิวจราจรในพื้นที่บริเวณรอบบึงแก่นนคร  แต่ปรากฏว่าในปัจจุบันโครงสร้างตรงนี้ถูกปิดใช้งานไปเพราะต้องไปเอื้ออำนวยให้โครงการขุดลอกบึงแก่นนครให้สามารถขุดลอกต่อไปได้ แต่ปรากฏว่าสิ่งเสียหายต่อพ่อแม่พี่น้องประชาชนที่อาศัยอยู่รอบบึงแก่นนครไม่มีคนไปใส่ใจ  ไม่มีคนไปเยียวยาเขาน่ะครับ ไม่รู้ว่าจะเอากับใคร เอากับผู้อำนวยการสำนักการช่างได้หรือไม่ผมไม่แน่ใจเพราะท่านมีเยอะอยู่ หรือต้องไปเอากับผู้รับเหมา หรือปล่อยให้ชาวบ้านรับชะตากรรมแบบนี้ไป ไม่เฉพาะส่วนที่พ่อแม่พี่น้องที่อาศัยอยู่รอบบริเวณนั้นนะครับ  ผู้คนที่สัญจรผ่านไปมารถราก็เสียหายครับ เพราะน้ำท่วมในระดับที่สูงกว่าปกติตลอดทุกครั้งที่มีฝนตกในปริมาณที่พอสมควรคราวใดคราวนั้นครับ ผมไม่แน่ใจว่าผู้บริหารเขารู้สึกอย่างไร เข้าใจอย่างไรต่อการปฏิบัติต่อโครงการแบบนี้อย่างนี้ต่อไปอีกยาวนานแค่ไหน จริงๆ เรื่องสืบเนื่องจากคราวที่แล้วผมถามเอาไว้หลายโครงการนะครับผมว่าบางโครงการก็มีความก้าวหน้าอย่างเห็นได้ชัด  เช่นโครงการที่พูดถึงอยู่ใกล้ๆ ท่านนายกเทศมนตรีฯ ครับ วันนั้นมาถึงวันนี้ 60 วัน ความเปลี่ยนแปลงเยอะมากแต่ผมไม่แน่ใจว่าในสัดส่วนความก้าวหน้าของเปอร์เซ็นต์เป็นอย่างไร ส่วนโครงการอื่นๆ ไว้ตามในคราวต่อไปนะครับ ขอบคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

  มีสมาชิกสภาเทศบาลฯ ท่านใดจะอภิปรายเพิ่มเติมหรือไม่คะ  ถ้าไม่มีขอเรียนเชิญท่านนายกเทศมนตรีนครขอนแก่นค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาลฯ  ท่านสมาชิกสภาเทศบาลฯ หัวหน้าส่วนการงาน ท่านผู้นำชุมชนที่เคารพครับ ประเด็นของการดำเนินการของปัญหาต่างๆ ก็ขอบคุณครับที่เสนอแนะและแนะนำ  ยกตัวอย่างเช่นกรณีของการทำถนนที่ซอยเวชยันต์ แล้วมีผู้ได้รับผลกระทบกำแพงบ้านเสียหาย ซึ่งก็ได้เจอเจ้าของบ้านซึ่งมาติดตามแล้วก็เจอผม ก็ได้สอบถามเจ้าหน้าที่ว่ามีการดำเนินการในส่วนของการดำเนินงานแล้วไม่เป็นที่พึงพอใจของเจ้าของบ้าน  ผมเองก็จะไปตามต่อว่าเป็นอย่างไร กรณีมาตรการวิธีการซ่อมแซมไฟฟ้าสาธารณะที่มักมีปัญหาอยู่เรื่อย ๆ โดยเฉพาะประเด็นเมื่อไปซ่อมในจุดที่มีการร้องเรียนแล้วก็มีจุดเพิ่มขึ้นมา เรื่องนี้ได้มีการพูดคุยกับสำนักการช่าง ว่าการบริหารจัดการภายในองค์กรภายในฝ่าย ควรจะต้องสามารถให้บริการได้ เพราะฉะนั้นเมื่อคุณรับเรื่องจะต้องกลับไปซ่อมใหม่ก็จะเสียเวลา เสียทั้งเงิน เสียทั้งงาน แล้วยังเสียเวลาการทำงานของผู้ปฏิบัติงาน ถ้าเพียงแค่ปรับระบบรูปแบบการบริหาร รับเรื่องเสร็จสามารถลงบันทึกได้ เพื่อรายงานผู้บังคับบัญชา  มีพี่น้องประชาชนผู้แจ้งเซ็นรับรองก็สามารถดำเนินการได้ เรื่องนี้ก็เคยมีการพูดคุยกัน ผมไม่แน่ใจว่าระบบนี้มีการส่งต่อคำสั่งตามลำดับชั้นอย่างไร ก็ขออนุญาตกลับไปติดตามหรือขอให้ผู้อำนวยการผู้รับผิดชอบของสำนักการช่างชี้แจงประเด็นนี้เพิ่มเติม กรณีที่ผู้เดือดร้อนได้ยอมใช้เงินส่วนตัวเพื่อซื้ออุปกรณ์วัสดุเพิ่มเติมให้แต่ช่างไฟฟ้าไม่ติดตั้งให้  ต้องขอบคุณพี่น้องประชาชนที่เสียสละ แล้วก็รู้สึกโกรธพี่น้องพนักงานของเรา ที่ไม่สำนึกในความรับผิดชอบต่อหน้าที่ การปฏิเสธว่าไม่ได้แบบง่ายๆ เป็นเรื่องที่น่าเสียใจ ไม่ต้องพูดถึงประชาชนคนทั่วไป เกิดขึ้นกับเราเราก็ผิดหวัง ไฟดับเดือดร้อน เป็นห่วงปัญหาความปลอดภัยในชีวิตและทรัพย์สินประชาชน ถือเป็นเรื่องใหญ่เกิดขึ้นกับบ้านตัวเองก็รู้ว่าเป็นเรื่องใหญ่  แต่ปฏิกิริยาตอบรับที่ดี ว่องไว รับผิดชอบกลับไม่เกิดขึ้นกับเจ้าหน้าที่บางคน ปัญหาเรื่องความสำนึกในหน้าที่ ก็จะวนเวียนอยู่แบบนี้ตลอดปีตลอดชาติ ในสภาเทศบาลฯก็สะท้อนปัญหาให้ฟังเรื่องนี้เพื่อนำเข้าสู่การแก้ไข ก็คงจะไม่ใช่ระบบเดิมที่จะต้องรับมาแล้วก็ส่งต่อ แล้วก็ฝากผมจะต้องนำเรื่องนี้เข้าที่ประชุมคณะผู้บริหารและหัวหน้าส่วนการงานเทศบาลนครขอนแก่น  ผมเพียงขอข้อเท็จจริงเพิ่มเติมอีกเล็กน้อยว่า ช่างไฟฟ้าคนนั้นชื่ออะไร รถหมายเลขอะไร แล้วผมก็จะให้ตั้งคณะกรรมการสอบสวนข้อเท็จจริงเพื่อจะได้เกิดเป็นกรณีตัวอย่าง ว่าวิธีการแบบนี้มันเป็นเรื่องที่ไม่สมควรนะครับ การรับมอบพื้นที่ที่เดิมเป็นหมู่บ้านจัดสรรทุกท่านก็รับทราบ เราพยายามทำด้วยความรอบคอบ ระมัดระวัง สิ่งที่เราเป็นห่วงและตรงกันอยู่เสมอนั่นก็คือการไปเอื้อเอกชน  กรณีทำหมู่บ้านจัดสรรอายุยังไม่นานนะก็รีบทำเรื่องมอบทรัพย์สินโอนให้เทศบาลฯ เพื่อจะใช้งบประมาณของเทศบาลฯ ในการเข้าไปดูแลโครงสร้างระบบพื้นฐานสาธารณูปโภค ไฟฟ้า ความสะอาด เป็นต้นนี่ก็เป็นข้อกังวล แล้วเราก็กำหนดให้เป็นข้อระเบียบในการรับมอบ มีขั้นตอน กรณีชุมชนพิมานบุรี 1 ที่ท่านสมาชิกสภาเทศบาลฯ ผมขออนุญาตไปตามเรื่องว่าขณะนี้เรื่องไปถึงที่ใด ก็คงจะต้องตามกับทางสำนักสวัสดิการสังคมอีกครั้งหนึ่ง  กับทางสำนักการช่างว่าชุมชนพิมานบุรี 1 มีความคืบหน้าอย่างไร ผมเองก็ไม่แน่ใจว่าทางสำนักสวัสดิการสังคมสามารถตอบได้หรือไม่ ถ้าอย่างนั้นสักครู่จะมีประเด็นของสำนักการช่างตอบเรื่องมาตรการกรณีช่างไฟฟ้าที่ออกพื้นที่ สำนักสวัสดิการสังคมก็ตอบเรื่องความคืบหน้าของชุมชนพิมานบุรี 1 ครับ ประเด็นเรื่องรถเกรดดินคันเล็กเสีย ขอซื้อเพิ่มได้หรือไม่ กรณีเสียแล้วจอดซ่อมทิ้งค้างไว้นาน ขณะที่ความต้องการของประชาชนมีอยู่ทุกวันและก็เพิ่มมากขึ้นเรื่อยๆ  ก็จะแยกเป็น 2 เรื่อง เรื่องที่ 1 การจัดการภายในองค์กรของสำนักการช่างมีการจัดการอย่างไร เพื่อยังคงให้สามารถแก้ไขปัญหาและสามารถให้บริการแก่พี่น้องประชาชนได้อย่างรวดเร็ว เรื่องนี้เราก็เปิดช่องทาง กรณีจำเป็นเพื่อความรวดเร็ว และเป็นปัญหาความเดือดร้อนอย่างแท้จริง ก็สามารถจ้างเหมาบริการได้ เรื่องที่ 2 เรื่องการเร่งรัดกระบวนการจัดซ่อมให้แล้วเสร็จโดยเร็ว แล้วจึงเข้าไปในส่วนของภารกิจ เพื่อจะนับปริมาณงานว่าปริมาณงานที่จะใช้รถเกรดดินคันเล็กนี้มากเกินกว่าขีดความสามารถ  หรือเกินกว่าจำนวนรถที่มีอยู่เพื่อเป็นเหตุผลในการอธิบายต่อสภาเทศบาลฯ ในการขอจัดซื้อเพิ่มเติม ดังนั้นใน 3 เรื่องนี้ก็เป็นเรื่องที่รับไปเพื่อให้สำนักการช่างได้ดำเนินการเพื่อแก้ไขปัญหา กรณีงานประเพณีต่างๆ ที่มีผู้สนับสนุนจากภาคเอกชน ก็พร้อมชี้แจงนะครับผมเองก็จะขออนุญาตนัดหมายท่านสมาชิกสภาเทศบาลฯ เพื่อรับฟังการชี้แจง ไม่ว่าจะเป็นรายรับ - รายจ่าย เพื่อแจ้งให้สมาชิกสภาเทศบาลฯ ได้รับทราบ ซึ่งรายละเอียดของรายรับ - รายจ่ายเหล่านั้น เข้าใจว่าประมาณเดือนกรกฎาคม 2561 นี้ จะสามารถชี้แจงได้และผมขออนุญาตนำเรียน  เพราะสอบถามเมื่อสักครู่วันนี้ไม่ได้เตรียมรายละเอียดมา แล้วผมจะได้มีการนัดหมายท่านสมาชิกสภาเทศบาลฯ เหตุกรณีการงัดห้องสมุดที่สวนคูน สำนักการศึกษาน่าจะมีข้อมูล แล้วเงินที่โดนโจรกรรมไปจำนวน 20,000 บาท มีการพูดถึงหนึ่งในยอดนั้นว่ามีค่าเช่าหนังสือ แล้วรายละเอียดข้อเท็จจริงเป็นเช่นไร มีการเช่าหนังสือใช่หรือไม่อย่างไร ก็ขออนุญาตให้ทางสำนักการศึกษาได้ชี้แจงครับ กรณีอาคารห้องน้ำทางการท่องเที่ยวและกีฬาจังหวัดขอนแก่น (กกจ.)  โดยงบประมาณจากกระทรวงการท่องเที่ยวและกีฬาที่สนับสนุนงบประมาณไปยังหลายพื้นที่ในประเทศ จังหวัดขอนแก่นก็เลือกลงโครงการห้องน้ำสาธารณะในพื้นที่สวนสาธารณะ และพื้นที่วัดบางแห่ง จนถึงวันนี้จริงๆ แล้วก่อสร้างเสร็จมาประมาณ 2 ปี แต่ยังไม่สามารถมอบโอนให้เทศบาลฯ เรื่องนี้จากหน่วยงานที่เป็นเจ้าของโครงการ คือการท่องเที่ยวและกีฬาจังหวัดขอนแก่น ทราบว่ามีปัญหาภายในองค์กรระหว่างใครบางท่านกับใครบางท่าน ทำให้เรื่องยังไม่คืบหน้า เทศบาลฯ ก็ไม่ได้นิ่งนอนใจก็ติดตามเรื่องนี้อย่างต่อเนื่อง ตัวผู้บริหารที่รับผิดชอบก็คือการท่องเที่ยวและกีฬาจังหวัดขอนแก่น 2 ท่านแล้วที่เราตามเรื่องนี้ จนบัดนี้ก็ยังไม่สามารถทำเรื่องเพื่อโอนให้เทศบาลฯ ได้ดูแล ก็ขอขอบคุณในความห่วงใยนะครับ เทศบาลฯ ก็ได้เร่งรัดติดตาม เพราะเคยเชิญทางผู้บริหารระดับสูงของการท่องเที่ยวและกีฬาจังหวัดขอนแก่น ทั้งรองผู้อำนวยการฯ มาประชุมแล้ว ทั้งคณะก็มีการรับปากเทศบาลฯ แต่สุดท้ายภายในองค์กรก็ไม่สามารถจัดการปัญหาภายในองค์กรของตนเองได้จึงก่อให้เกิดปัญหาการรับมอบอยู่ในขณะนี้ ก็จะรับไปติดตามนะครับ โดยสำนักที่ได้มีการพูดคุยเกี่ยวข้องกับ 2 - 3 สำนักก็จะรับไปดำเนินการติดตามต่อไป แล้วก็จะรายงานความคืบหน้าในการประชุมสภาเทศบาลนครขอนแก่นครั้งต่อไป  ให้ท่านสมาชิกสภาเทศบาลฯ เรื่องนี้ต้องมีการรายงาน ท่านเลขานุการสภาเทศบาลฯ ได้โปรดกรุณาบันทึกเอาไว้ โครงการขุดลอกบึงแก่นนครที่ท่านสมาชิกสภาเทศบาลฯ ติดตามเป็นโครงการที่ทางเทศบาลฯ ได้รับความอนุเคราะห์จากจังหวัดขอนแก่น โดยท่านอดีตผู้ว่าราชการจังหวัดขอนแก่น นายพงษ์ศักดิ์ ปรีชาวิทย์ ในปีบริหารของท่านงบประมาณของจังหวัดมีเงินเหลือจ่ายจากการประมูลในโครงการของจังหวัดขอนแก่น ท่านก็ได้กรุณาอยากจะช่วยเทศบาลนครขอนแก่นเพื่อการพัฒนาเมือง แล้วก็มีข้อตกลงร่วมกันว่าจะมีการขุดลอกบึงแก่นนครที่ไม่ได้มีการขุดลอกมาร่วม 30 ปีแล้ว โดยแนวคิดตรงกันว่าอยากจะทำเพราะปัญหาน้ำเน่าเสีย  ปัญหาปลาตาย ปัญหาน้ำที่เป็นพิษอยู่ตลอดเวลา ซึ่งเรื่องนี้จำเป็นต้องได้รับการแก้ไข ในเบื้องต้นก็อาศัยโครงการขุดลอกบึงแก่นนคร แก้ไขปัญหาเรื่องตะกอนที่หมักหมม อาหารปลาที่ประชาชนมาให้อาหารเพราะเมื่อนานไปก็กลายเป็นมลพิษทำให้เกิดก๊าซบางประการในน้ำ ส่งผลต่อสิ่งมีชีวิตในระบบนิเวศ การดำเนินการเมื่อเป็นงบประมาณของจังหวัดขอนแก่น แล้วเทศบาลนครขอนแก่นมีหน้าที่เพียงแค่ดูแลบึงแก่นนครแทนจังหวัด จังหวัดได้มอบหมายให้อำเภอเมืองขอนแก่นเป็นเจ้าของโครงการ ดำเนินการเปิดประมูลหาผู้รับเหมาเพื่อการขุดลอกบึงแก่นนคร โดยมีท่านนายอำเภอเมืองขอนแก่นเป็นประธาน แล้วก็มีคณะกรรมการจากส่วนราชการต่างๆ ทั้งส่วนภูมิภาค  ส่วนท้องถิ่น ร่วมกันเป็นคณะกรรมการในหลายคณะ การดำเนินการจนถึงปัจจุบัน หนึ่งในคณะกรรมการที่ได้รับการแต่งตั้งก็คือผู้อำนวยการสำนักการช่าง ที่จะเข้าใจเรื่องราวและรายละเอียดของโครงการได้ดี ก็จะขออนุญาตท่านประธานสภาเทศบาลฯ ให้ท่านผู้อำนวยการสำนักการช่างได้รายงานถึงความคืบหน้าของโครงการและคาดว่าโครงการนี้จะแล้วเสร็จหรือไม่ เพราะตราบใดเมื่อยังไม่แล้วเสร็จ ความเดือดร้อน ความห่วงใย ความกังวลก็ยังปรากฏอยู่เสมอ ประการที่สองสืบเนื่องจากการทำโครงการดังกล่าว ก็ก่อให้เกิดปัญหา นอกจากฝุ่น ควัน ความสกปรกของรถเข้าออก อีกสิ่งหนึ่งที่ติดตามมาเป็นข้อกังวล ระมัดระวัง และเราก็ตรึงกำลังกันในการดูแล  นั่นก็คือขีดความสามารถของบึงแก่นนครเพื่อใช้เป็นแก้มลิงเพื่อแก้ปัญหาในการลดน้ำ แก้ปัญหาในเรื่องน้ำท่วมขัง เคยเกิดเหตุอยู่ 2 ครั้ง ในการนำเอากระสอบทรายไปอุดที่ประตูน้ำ ท่อระบายน้ำ เราก็ออกตรวจสอบแล้วก็เจอว่ามีการอุดท่อโดยใช้กระสอบทรายจริงๆ แล้วครั้งที่ 2 หลังจากสั่งการติดตามก็ยังมีการพบเจออีกมีการนำกระสอบทรายไปอุดที่ประตูน้ำประตูหก เมื่อเจอครั้งที่ 2 ก็มีการสั่งการให้ไปแจ้งความเพื่อดำเนินคดีและหาผู้กระทำความผิด เพื่อให้มารับผิดชอบกับความเสียหายที่เกิดขึ้นครับ ขณะนี้ขั้นตอนของการดำเนินคดีก็อยู่ในกระบวนการที่จะดำเนินการเพื่อเอาผิดผู้กระทำการดังกล่าว แล้วก็จะได้เยียวยากรณีเกิดความเสียหายที่เกิดขึ้น  ดังนั้นในส่วนของสำนัก/กองที่เกี่ยวข้อง ที่จะต้องชี้แจงเพิ่มเติมประกอบด้วย สำนักการช่างมีหลายกรณี ทั้งงานโครงสร้างพื้นฐาน สาธารณูปโภค แล้วก็เรื่องบึงแก่นนคร ก็จะขออนุญาตท่านประธานสภาเทศบาลฯ ให้สำนักการช่างมอบผู้แทนเพื่อมาชี้แจงต่อสภาเทศบาลฯ แล้วก็จะมีสำนักสวัสดิการสังคม เพื่อชี้แจงความคืบหน้ากรณีการดำเนินการของหมู่บ้านพิมานบุรี 1 แล้วก็สำนักการศึกษา ชี้แจงในส่วนของการเกิดเหตุโจรกรรมห้องสมุด สวนคูนตามลำดับครับ ขออนุญาตครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ถ้าทางสำนักการช่างพร้อมแล้ว เชิญเลยค่ะ

**นายธวัชชัย วนาพิทักษ์กุล ผู้อำนวยการส่วนการโยธา**

เรียนท่านประธานสภาเทศบาลฯ  ท่านสมาชิกสภาเทศบาลฯ และท่านผู้บริหารครับ  ผมขอชี้แจงประเด็นในส่วนที่เกี่ยวข้องกับสำนักการช่าง  ในส่วนของมาตรการเรื่องคำร้องเกี่ยวกับการให้บริการของพนักงานไฟฟ้าครับ  ทางสำนักการช่างจะกำหนดมาตรการในการสื่อสาร การอบรม และการให้บริการประชาชนที่มีรูปแบบบูรณาการมากยิ่งขึ้น  ไปให้มีประสิทธิภาพ ไปแล้วเกิดมีงานต่อเนื่องจะต้องมีการจัดการให้แล้วเสร็จในครั้งเดียวครับ แล้วก็ในส่วนของรถเกรดดินที่เสียจอดซ่อม  ตอนนี้การจัดการภายในองค์กรของสำนักการช่างได้ส่งงานสวนไปดำเนินการจัดการให้เรียบร้อยแล้วนะครับก่อนหน้านี้ ส่วนในเรื่องของการดำเนินการซ่อมนั้น  สำนักการช่างจะไปติดตามให้แล้วเสร็จโดยเร็วๆ นะครับ ในส่วนของตัวงานก่อสร้างของโครงการขุดลอกบึงแก่นนคร ตอนนี้ก็คือความคืบหน้าของการก่อสร้างมีประมาณ  30% ค่าปรับเกิน 10% แล้ว ตอนนี้สำนักการช่างและช่างผู้ควบคุมงานนี้ทำบันทึกเพื่อเสนอคณะกรรมการในการพิจารณายกเลิกโครงการ เพราะโดยปกติตามระเบียบสามารถยกเลิกได้   แต่เนื่องจากว่ากระบวนการเริ่มต้นในการก่อสร้างจริงๆ แล้ว ตอนเริ่มต้นสัญญามีพายุเซินกาเข้ามา ทางช่างผู้ควบคุมงานและคณะกรรมการตรวจรับงานจ้างก็ต้องพิจารณาขยาย เนื่องจากว่าพื้นที่นี้เป็นพื้นที่ประสบภัยพิบัติ  แต่ห้วงเวลาในการขยายการก่อสร้างไม่ตรงกับทางคณะกรรมการ กับช่างผู้ควบคุมงานและกับทางผู้รับจ้าง ตอนนี้ผู้รับจ้างเลยมีการฟ้องร้องกับศูนย์ดำรงธรรมอยู่ แต่มาตรการที่ดำเนินการระหว่างนั้นในเรื่องของถุงทราย ทางเรามีมาตรการในการกำกับติดตาม  ก่อนฝนตกทุกครั้งต้องมีการเช็คตลอดในช่วงที่เป็นพื้นที่จุดรับน้ำลงทั้งหมด แล้วก็แก้ปัญหาฝุ่นควัน การเสริมคันดินเพื่อไม่ให้เกิดผลกระทบในพื้นที่ก่อสร้าง และความเร็วรถในการขนส่งดินต่างๆ อันนี้เป็นมาตรการที่สำนักการช่างมีส่วนเกี่ยวข้องในการดำเนินโครงการ  และโครงการที่ 2 นะครับที่มีการติดตามก็คือ โครงการก่อสร้างอาคารกองวิชาการและแผนงาน ตอนนี้ความคืบหน้าประมาณ 70% สิ้นสุดสัญญาวันที่ 15 กรกฎาคม 2561 งบประมาณที่ใช้ประมาณ 5.388 ล้านบาท เหลืองานโครงหลังคา กระเบื้องชั้น 3 แล้วก็งานสถาปนิกและงานอื่นๆ ในส่วนของสำนักการช่างก็มีรายละเอียดตามนี้ครับ ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ขอบคุณสำนักการช่าง ขอเรียนเชิญท่านนายกเทศมนตรีฯ ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรียนท่านประธานสภาเทศบาลฯ ท่านสมาชิกสภาเทศบาลฯ และท่านผู้มีเกียรติทุกท่าน  สาระสำคัญเรื่องนี้ที่ยังไม่ครบก็คือคำตอบเรื่องซ่อมไฟฟ้า  ว่าอาจจะรับไปจัดการ ไม่ต้องอาจแล้วนะครับคำตอบที่ต้องตอบและก็ดำเนินการอย่างจริงจัง  นั่นก็คือการจัดระบบว่าต่อจากนี้ไปเมื่อออกพื้นที่แล้วมีเหตุต้องรับคำร้องเพิ่ม จะต้องมีระบบให้เอื้อต่อผู้ปฏิบัติงานเพิ่มได้เลย  ไม่ว่าจะมีแบบฟอร์มกรอกก่อนหน้า แล้วมีการเซ็นรับรองยืนยันว่าใช่ คำสั่งที่ให้ออกไป วัสดุที่ให้เบิกไปไม่ใช่แค่เบิกเฉพาะเพื่อให้ไปซ่อม  10 จุดก็ 10 หลอด จะต้องมีสำรองเพิ่มซึ่งไม่ใช่แค่หลอดไฟแต่ต้องมีวัสดุอุปกรณ์ที่เกี่ยวข้อง รวมถึงสายไฟฟ้าหรืออะไรก็แล้วแต่จะต้องมีสำรองเพิ่มเป็น Stock ที่ชัดเจน  ให้สามารถรับเหตุได้เพิ่มเติมเฉพาะหน้าและไม่ให้เกิดเหตุเช่นว่านี้อีก ก็ขออนุญาตท่านประธานสภาเทศบาลฯ ตามนี้ แล้วก็ได้มอบหมายท่านรองนายกเทศมนตรีฯ เพื่อไปดำเนินการเรื่องนี้แล้วครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ประธานสภาเทศบาลนครขอนแก่น**

ขอเพิ่มเติมซึ่งเกี่ยวข้องกับการขุดลอกบึงแก่นนครนะคะสำนักการช่างเกี่ยวกับเรื่องการทำความสะอาดถนน  เพราะว่าเทศบาลฯ เราเมื่อมีการขุดลอกก็จะมีเศษดินหล่นบนพื้นถนน และก็เมื่อมีการทำความสะอาดและล้างถนน  ทำให้เศษดินทั้งหมดไหลลงท่อระบายน้ำ ทางเทศบาลฯ ก็จะทำอนุมัติงบประมาณเพื่อทำการลอกท่อระบายน้ำปีหนึ่งก็หลายสิบล้านบาท ก็อยากให้มีมาตรการตรงนี้กับผู้รับเหมาด้วย ขอบคุณค่ะ ประเด็นต่อไปสำนักสวัสดิการสังคมพร้อมหรือยังเชิญเลย ขอเชิญท่านสุพัฒน์ค่ะ

**นายสุพัฒน์  พงษ์เพียจันทร์   สมาชิกสภาเทศบาลนครขอนแก่น**

ผมนายสุพัฒน์  พงษ์เพียจันทร์   สมาชิกสภาเทศบาลนครขอนแก่น  ขอทบทวนเรื่องสำนักสวัสดิการสังคมนิดนึงเมื่อสักครู่มาพบผม ประเด็นที่ผมพูดไว้ในเรื่องชุมชนพิมานบุรี 1  ที่พูดเรื่องไฟฟ้าน่าจะเป็นของสำนักการช่างครับ ผมไม่ได้เร่งนะครับ แต่อยากทราบว่ามีการประชาพิจารณ์แล้ว  ชุมชนโนนทัน 9 ไปลงชื่อกันทุกท่านแล้ว ที่นี้ขั้นตอนมันเป็นอย่างไรต้องส่งไปอย่างไร สำนักการช่างจะต้องส่งไปถึงนายกเทศมนตรีฯ อย่างไร ไม่ได้รีบเร่ง แต่ให้เข้าเกณฑ์ เข้าระเบียบเท่านั้น ผมว่าสำนักสวัสดิการสังคมคงตอบไม่ได้ น่าจะเป็นสำนักการช่างครับ

**นางสาวนันทวัลย์   ไกรศรีวรรธนะ รองประธานสภาเทศบาล  ทำหน้าที่ประธานสภาเทศบาลนครขอนแก่น**

ขอเชิญสำนักการช่างค่ะ

**นายธวัชชัย  วนาพิทักษ์กุล  ผู้อำนวยการส่วนการโยธา**

สำนักการช่างจะรับไปดำเนินการ  แล้วก็จะประสานงานโดยตรง รายงานสมาชิกสภาเทศบาลฯ  ที่ตั้งกระทู้ถามนะครับ จะรายงานเป็นลายลักษณ์อักษรอีกครั้ง  ขอบคุณครับ

**นางสาวนันทวัลย์   ไกรศรีวรรธนะ รองประธานสภาเทศบาล  ทำหน้าที่ประธานสภาเทศบาลนครขอนแก่น**

ขอบคุณค่ะ  ก็คงเข้าใจตรงกันนะคะ  ประเด็นเรื่องของสำนักการศึกษาเชิญเลยค่ะ

**นายยุทธ  วงษ์ศิริ  ผู้อำนวยการสำนักการศึกษา**

กราบเรียนท่านประธานสภาเทศบาลฯ  ที่เคารพเป็นอย่างสูง ท่านสมาชิกสภาเทศบาลฯ  ผู้ทรงเกียรติที่เคารพทุกท่าน กรณีประเด็นกระทู้ถามสำนักการศึกษาเรื่องห้องสมุดสวนคูน  ขอเรียนชี้แจงอย่างนี้ครับ 1. ห้องสมุดให้บริการหนังสือแก่ประชาชนเป็นการให้บริการฟรี ไม่มีการให้ยืมหนังสือโดยเก็บค่าบริการครับ ๒.เงินจำนวน 20,000 บาท ที่ถูกโจรกรรมไปนั้นเป็นเงินส่วนตัวของเจ้าหน้าที่ ที่เก็บไว้ในลิ้นชักในห้องสมุดแล้วก็ถูกงัดโจรกรรมไป  เป็นเงินส่วนตัวของเจ้าหน้าที่โดยมีหลักฐานจากการที่เจ้าหน้าที่ไปแจ้งความลงบันทึกประจำวันไว้ ว่าเป็นทรัพย์สินส่วนตัวของเจ้าหน้าที่เองครับ  ขอเรียนเท่านี้ครับ ขอบคุณครับ

**นางสาวนันทวัลย์   ไกรศรีวรรธนะ รองประธานสภาเทศบาล  ทำหน้าที่ประธานสภาเทศบาลนครขอนแก่น**

ท่านสมาชิกคงได้รับคำตอบแล้วนะคะ  ค่าเช่าหนังสือไม่มีตอบไปแล้วนะคะ เป็นการบริการภาคประชาชน  ทั้งห้องสมุดสวนคูนและห้องสมุดที่สวนรัชดานุสรณ์ มีสมาชิกท่านใดจะอภิปรายเพิ่มเติมหรือไม่ ขอเรียนเชิญคุณวันชัยค่ะ

**นายวันชัย  ซื่อศิริสวัสดิ์  สมาชิกสภาเทศบาลนครขอนแก่น**

กราบเรียนท่านประธานสภาเทศบาลฯ  ท่านสมาชิกสภาเทศบาลฯ ผู้ทรงเกียรติ  ท่านประธานชุมชนที่เข้าร่วมการรับฟังครับ กระผมขอสอบถามในเรื่องป้ายซอยต่างๆ เมื่อสองเดือนที่แล้วได้ไปติดป้ายซอยใหม่ตามซอยถนนหน้าเมือง  ปัจจุบันผ่านไปก็คือป้ายซอยใหม่ได้นำออกไปแล้ว และนำป้ายซอยเก่ามาติด ไม่ทราบว่ามีการดำเนินการอย่างไร  เพราะงบประมาณเรื่องป้ายตอนนี้ที่เห็นก็คือมีป้ายตามถนนใหญ่ๆ ป้ายสีเขียวโค้งๆ ครับ ก็ไม่ทราบว่าป้ายซอยที่เปลี่ยนจากอันใหม่เป็นอันเก่า  แล้วจะดำเนินการอย่างไรต่อไปครับ ขอบคุณครับ

**นางสาวนันทวัลย์  ไกรศรีวรรธนะ รองประธานสภาเทศบาล  ทำหน้าที่ประธานสภาเทศบาลนครขอนแก่น**

มีประเด็นอื่นเพิ่มเติมหรือไม่คะ   ถ้าไม่มีขอเรียนเชิญท่านรองนายกเทศมนตรีฯ ค่ะ

**นายธวัชชัย  รื่นรมย์สิริ  รองนายกเทศมนตรีนครขอนแก่น**

กราบเรียนท่านประธานสภาเทศบาลฯ ที่เคารพ และเพื่อนสมาชิกสภาเทศบาลฯ ผู้ทรงเกียรติทุกท่านครับ  ประเด็นป้ายซอยก็มีกระบวนการจัดการอยู่นะครับ ตอนนี้กรณีของป้ายซอยที่เอาป้ายเก่าออก  ก็มีการโพสต์ใน Facebook และมีกระบวนการทำให้เกิดความขัดแย้งกัน ระหว่างคนที่เห็นกับคนที่ออกแบบ  และกระบวนการของเราก็คือ เราดำเนินการโดยกำลังหาวิธีการติดตั้งให้ถูกใจคน ส่วนหนึ่งก็เรื่องของกระบวนการจัดการที่อยู่ในระหว่างที่เราเก็บป้ายในส่วนที่ติดตั้งตรงป้ายเก่าออก  ตรงนี้อาจจะขอให้ทางคณะกรรมการตรวจรับงานกับทีมงานของสำนักการช่างตอบเพิ่มเติมให้นิดนึงว่าเราจะดำเนินการต่อไปอย่างไร เพราะว่ามีการพูดคุยในระดับของคณะกรรมการตรวจรับแล้ว

­**นางสาวนันทวัลย์  ไกรศรีวรรธนะ รองประธานสภาเทศบาล  ทำหน้าที่ประธานสภาเทศบาลนครขอนแก่น**

ถ้าสำนักการช่างพร้อมแล้วเชิญได้เลยค่ะ

**นายธวัชชัย  วนาพิทักษ์กุล  ผู้อำนวยการส่วนการโยธา**

เรียนท่านประธานสภาเทศบาลฯ  ท่านสมาชิกสภาเทศบาลฯ ท่านผู้บริหาร  ประธานชุมชน และผู้มีเกียรติที่เข้าร่วมประชุมทุกท่านครับ  สืบเนื่องจากการประชุมครั้งที่แล้ว สมาชิกสภาเทศบาลฯ ท่านปรมินทร์ได้ให้ทางสำนักการช่างชี้แจงข้อมูลที่ผ่านมา  สำนักการช่างก็ได้ทำบันทึกชี้แจงผ่านทางท่านประธานสภาเทศบาลฯ ไปยังสมาชิกสภาเทศบาลฯ สำนักการช่างขอขยายเพิ่มเติมนิดนึงก็คือ  โครงการในส่วนของการติดตั้งป้ายเดิมที่มีหลักการก็คือในเรื่องของตัวอุปสรรคทางเท้าน่ะครับ เดิมทีทางเท้านั้นจะมีเสาไฟฟ้าของการไฟฟ้าส่วนภูมิภาคซึ่งเป็นเสาคอนกรีต  ฝ่ายออกแบบก็ได้ออกแบบในส่วนของตัวแขนที่มายึดติดกับตัวเสาคอนกรีตนี้ เพื่อไม่ให้มีการติดตั้งเสาใหม่ซึ่งจะเป็นอุปสรรคต่อผู้ใช้ทางเท้าครับ แล้วทางเทศบาลฯ ก็ได้ขออนุญาตไปทางการไฟฟ้าส่วนภูมิภาค  การไฟฟ้าส่วนภูมิภาคตอบกลับมาว่าไม่สามารถอนุญาตให้ทางเทศบาลนครขอนแก่น ดำเนินการเอาแขนป้ายนี้ไปติดตั้งได้ เนื่องจากมีปัญหาในการซ่อมบำรุงนะครับ ทางการไฟฟ้าจะไม่มีความสะดวกในการเข้าไปซ่อมบำรุงได้ การไฟฟ้าจึงตอบปฏิเสธกลับมาครับ ทางสำนักการช่างก็เลยพิจารณาว่าเอาป้ายนี้ไปติดตั้งในบริเวณเสาเก่า พอติดเรียบร้อยแล้วรูปแบบในการติดตั้งไม่ลงตัวเท่าที่ควร ก็เลยพิจารณาว่าให้ตัดลดเนื้องาน เนื่องจากว่าทางผู้รับจ้างเขาก็ได้ทำตัวของมาในรูปแบบตามแปลนสัญญาของทางเทศบาลฯ  เรียบร้อยแล้ว เราก็รับงานเฉพาะที่ตรวจรับได้ในเนื้องานนั้น ในส่วนไหนที่ไม่สามารถทำได้ก็ตัดลดเนื้องาน ในระหว่างนี้สำนักการช่างจะรีบคืนสภาพตัวป้ายเดิมและหาทางนำวัสดุที่ทางผู้รับจ้างส่งมอบให้เทศบาลฯ กลับมาใช้ให้เกิดประโยชน์โดยเร็วที่สุด ขอบคุณครับ

**นางสาวนันทวัลย์  ไกรศรีวรรธนะ รองประธานสภาเทศบาล  ทำหน้าที่ประธานสภาเทศบาลนครขอนแก่น**

ครบทุกประเด็นแล้วนะคะ  มีท่านใดจะอภิปรายเพิ่มเติมอีกหรือไม่  ถ้าไม่มีท่านใดอธิบายเพิ่มเติม ซึ่งเวลาก็ล่วงเลยมาพอสมควรแล้ว  ดิฉันก็ขอขอบคุณทางท่านผู้บริหาร ท่านประธานชุมชน ท่านสมาชิกสภาเทศบาลฯ  เจ้าหน้าที่ทุกท่าน ที่เข้ารับฟังการประชุมสภาเทศบาลนครขอนแก่นในวันนี้ ดิฉันขอปิดการประชุมขอบคุณค่ะ

**เลิกประชุมเวลา ๑๒.๔0 น.**

(ลงชื่อ) ผู้บันทึกรายงานการประชุม

(นางวิภาวดี เตียวยืนยง)

เจ้าพนักงานธุรการปฏิบัติงาน

(ลงชื่อ) ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) ผู้ตรวจ / ทาน

(ดร.กฤษณวรุณ ไชยนิจ)

ปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

(ลงชื่อ) ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น